COVID-19: China luluskan vaksin Sinopharm

BEIJING, 16 Jamadilawal 1442H, Khamis – China hari ini meluluskan vaksin COVID-19 oleh gergasi farmaseutikal Sinopharm, dengan dos pertama diberikan kepada orang ramai.

Langkah itu sebagai persediaan menghadapi peningkatan risiko akibat musim sejuk.

Tiada data keberkesanan vaksin didedahkan namun pembangunnya, Institut Produk Biologi Beijing – unit anak syarikat Sinopharm Kumpulan Biotek Nasional China (CNBG) berkata, vaksin itu 79.34 peratus berkesan dalam mencegah jangkitan virus ke atas manusia.

Kelulusan itu – yang diumumkan oleh Pentadbiran Produk Perubatan Negara – diberikan selepas Emiriah Arab Bersatu (UAE) bulan ini menjadi negara pertama memberikan vaksin kepada orang ramai dan ketika Pakistan mengumumkan perjanjian pembelian 1.2 juta dos dengan Sinopharm.

Ketika China agak lambat meluluskan vaksin COVID-19 berbanding negara lain, negara itu sudah memberi tiga suntikan berbeza ke atas rakyatnya selama berbulan-bulan.

China melancarkan kegunaan kecemasan pada Julai, disasarkan kepada pekerja sektor penting serta golongan berisiko tinggi dan sehingga akhir November, sudah memberikan 1.5 juta dos menggunakan sekurang-kurangnya tiga produk berbeza, dua dibangunkan CNBG dan satu oleh Sinopharm.

Kadar keberkesanan suntikan Sinopharm mencecah lebih 90 peratus berbanding vaksin dikeluarkan pesaing mereka, Pfizer Inc dan BioNTech serta Moderna Inc, sekali gus menunjukkan kemajuan yang dicapai China dalam membangunkan vaksin COVID-19 yang berkesan. – Agensi


Ketua Pejuang Wilayah Persekutuan letak jawatan

BANGI, 25 Jamadilawal 1444H, Selasa – Datuk Seri Khairuddin Abu Hassan meletakkan jawatan Ketua Pejuang Wilayah Persekutuan berkuat kuasa serta-merta.

Khairuddin yang pernah menjadi calon bagi Parlimen Titiwangsa berkata, keputusan berkenaan tidak dipengaruhi mana-mana pihak, sebaliknya dibuat susulan peletakan jawatan Pengerusi Pejuang Tun Dr Mahathir Mohamad.

Katanya, perjuangannya selama ini semata-mata berteraskan paksi sokongan kepada Dr Mahathir yang sentiasa kekal berprinsip dan tidak pernah menipu dalam mana-mana perjuangan untuk menegakkan kebenaran demi bangsa, negara mahupun agama.

“Apabila peletakan jawatan (Mahathir) diterima oleh Biro Politik Pejuang, maka kini perkhidmatan saya dalam Pejuang sudah tidak relevan lagi,” katanya dalam kenyataan, hari ini.

Beliau pada masa sama berkata, peletakan jawatan kerana telah hilang keyakinan terhadap kepimpinan Presiden Pejuang, Datuk Seri Mukhriz Mahathir.

17 Disember lalu, Pejuang menerima keputusan Tun Mahathir untuk meletak jawatan sebagai pengerusi, namun bekas perdana menteri itu kekal sebagai ahli.

Malah, pada 11 Disember lalu, Ketua Muda Pejuang, Dr Abu Haiz Salleh Huddin juga mengumumkan peletakan jawatan.


Peranan PLO makin kecil, bela rakyat di Tebing Barat, Gaza saja

BANGI, 5 Jamadilawal 1443H, Jumaat – Peranan Pertubuhan Pembebasan Palestin (PLO) kini dilihat semakin mengecil dan tidak lagi bertindak membela nasib rakyat Palestin secara keseluruhannya.

Ketua Pegawai Eksekutif IRIS Institute, Syed Ahmad Israa Syed Ibrahim berkata, PLO kini hanya berperanan untuk membebaskan penduduk Palestin di kawasan Tebing Barat dan Gaza sahaja.

Katanya lagi, keadaan ini bakal menyukarkan lagi usaha rakyat Palestin menuntut hak mereka yang sudah dirampas sejak sekian lama oleh negara pengganas Israel.

“Kini PLO hanya berperanan untuk bebaskan di kawasan Tebing Barat dan Gaza sahaja, dan bukannya keseluruhan Palestin berkenaan.

“Sedangkan PLO yang ditubuhkan pada tahun 1964 adalah untuk membela nasib Palestin yang berterusan ditindas oleh negara Zionis.

“Pengecilan kuasa berkenaan menunjukkan satu kejayaan baharu negara Zionis dalam menjayakan Israel Raya,” katanya.

Beliau berkata demikian ketika menjadi panel dalam Bicara Palestin Episode 19 Israel Raya: Lebih 200 Tahun Dijajah Timur Tengah, malam ini.

Mengulas lanjut, Syed Ahmad berkata, apa yang berlaku di Palestin hari ini adalah implikasi daripada kepimpinan negara-negara Islam sendiri yang mengiktiraf negara zalim itu.

Katanya, Mesir dan Jordan adalah antara negara Islam yang pertama mengiktiraf kewujudan Israel walaupun ketika itu semua negara menolaknya.

Malah, katanya pemimpin Arab iaitu Allahyarham Saddam Hussien adalah pemimpin pertama dunia yang datang ke Israel dan menghulurkan tangan dengan membuat perjanjian damai.

Pautan Bicara Palestin
https://www.facebook.com/TvPertiwi/videos/300137678673607

Facebook (https://www.facebook.com/TvPertiwi/videos/300137678673607)
Log in or sign up to view
See posts, photos and more on Facebook.


Bekas ADUN Larkin Mohd Izhar umum keluar Bersatu

JOHOR BAHRU, 26 Jamadilakhir 1443H, Sabtu – Selepas bekas Ahli Dewan Undangan Negeri (ADUN) Puteri Wangsa Mazlan Bujang, Bersatu hari ini kehilangan seorang lagi ahli apabila bekas ADUN Larkin Datuk Mohd Izhar Ahmad mengumumkan keluar parti itu berkuat kuasa serta-merta.

Mohd Izhar yang juga Pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor berkata langkah itu terpaksa diambil setelah mendapati parti itu telah hilang hala tuju dan gagal meneruskan agenda penubuhannya sebelum ini selain hilang kepercayaan kepada presiden.

“Saya bersyukur dapat berkhidmat untuk rakyat dan melepasi KPI (petunjuk prestasi utama) sebagai wakil rakyat dan Exco malah, saya tiada kontroversi, rekod buruk dan saya kekal bekerja untuk rakyat.

“Saya percaya demi kestabilan politik dan kemajuan negeri Johor, saya ingin menyeru semua pengundi dan penyokong saya khususnya di DUN Larkin untuk memberi undi kepada Barisan Nasional (BN),” katanya pada sidang media di sini hari ini.

Menurut Mohd Izhar, buat masa ini beliau akan mengambil langkah berdiam diri dan tidak akan terlibat untuk mempertahankan kerusi Dewan Undangan Negeri (DUN) Larkin yang dimenanginya pada Pilihan Raya Umum ke-14 (PRU14) atau bertanding di mana-mana DUN pada Pilihan Raya Negeri (PRN) Johor.

Ditanya adakah terdapat lagi pimpinan Bersatu yang akan mengumumkan pengunduran daripada parti itu, Mohd Izhar berkata perkara itu di luar pengetahuannya.

“Saya tidak pernah berbincang dengan sesiapa pun termasuk Mazlan (bekas ADUN Puteri Wangsa), kami membuat (keluar) atas kesedaran kami sendiri. Jika tanya berapa ramai lagi (ahli Bersatu) akan ikut keluar, saya tidak tahu,” katanya.

Pada PRU14, Mohd Izhar merupakan calon Pakatan Harapan (PH) daripada Bersatu yang bertanding atas tiket PKR, menewaskan calon BN Datuk Yahya Jaafar dan calon PAS Zakiah Tukirin dengan majoriti 8,590 undi.

Pada Khamis lepas, Mazlan mengumumkan peletakan jawatannya sebagai Ketua Bersatu Bahagian Tebrau dan keluar parti, berkuat kuasa serta-merta.

Mazlan yang juga Pengerusi Jawatankuasa Pendidikan, Penerangan, Warisan dan Budaya Johor itu dipetik sebagai berkata turut sama meletakkan jawatan ialah 22 Ahli Jawatankuasa Bersatu Tebrau. – Bernama


1,006 maut akibat denggi di Bangladesh

DHAKA, 17 Rabiulawal 1445H, Selasa – Lebih 1,000 kematian akibat penyakit demam denggi dilaporkan di Bangladesh sejak awal tahun ini – jumlah paling teruk direkodkan di negara itu.

Menurut angka rasmi daripada Direktorat Jeneral Perkhidmatan Kesihatan negara, 1,006 orang telah meninggal dunia dan lebih 200,000 kes dilaporkan akibat denggi.

Bekas Pengarah agensi itu, Be-Nazir Ahmed berkata, jumlah kematian setakat tahun ini adalah lebih tinggi daripada sebelumnya sejak 2000, apabila Bangladesh mula merekodkan kes denggi pertama.

“Ia adalah masalah kesihatan yang besar, baik di Bangladesh dan di dunia,” katanya.

Ketua Pertubuhan Kesihatan Sedunia (WHO), Tedros Adhanom Ghebreyesus berkata, bulan lalu wabak itu memberi tekanan besar kepada sistem kesihatan di Bangladesh.

Denggi adalah penyakit endemik di kawasan tropika yang menyebabkan simptom demam panas, sakit kepala, loya, munta, sakit otot dan boleh menjadi serius sehingga berlaku pendarahan yang membawa kematian.

WHO telah memberi amaran bahawa denggi – dan penyakit lain yang disebabkan oleh virus bawaan nyamuk seperti chikungunya, demam kuning dan Zika – merebak lebih cepat disebabkan perubahan iklim. – Agensi


Tiada pertembungan 3 penjuru dalam PN pada PRU15: Tuan Ibrahim

KOTA BHARU, 13 Zulkaedah 1441H, Ahad – Timbalan Presiden PAS Datuk Tuan Ibrahim Tuan Man yakin tiada pertembungan tiga penjuru dalam mana-mana kerusi Parlimen ataupun Dewan Undangan Negeri (DUN), membabitkan parti komponen dalam Perikatan Nasional (PN) pada Pilihan Raya Umum ke-15 (PRU15).

Beliau berkata, ia hasil keputusan awal yang menunjukkan keputusan positif ketika perkara itu dibincangkan di peringkat Majlis Presiden dan Jawatankuasa Induk Muafakat Nasional, yang diadakan sebelum ini.

“Antara keputusan awal yang dicapai termasuklah UMNO dan PAS setuju agar Tan Sri Muhyiddin Yassin kekal sebagai Perdana Menteri selepas PRU15. Perkara ini masih gagal di peringkat Pakatan Harapan (menamakan calon Perdana Menteri).

“Yang kedua kita setuju untuk satu lawan satu dan saya yakin kedua-dua badan itu akan dapat menyelesaikan perkara ini, sebaik mungkin,” katanya.

Tuan Ibrahim yang juga Menteri Alam Sekitar dan Air berkata demikian kepada pemberita, selepas pertemuan dengan Menteri Besar Kelantan di Kompleks Kota Darul Naim di sini, hari ini.

Mengulas mengenai kemenangan besar PN pada Pilihan Raya Kecil (PRK) Dewan Undangan Negeri (DUN) Chini semalam, Tuan Ibrahim berkata, beliau gembira dengan petugas-petugas daripada PN yang sentiasa berdedikasi, dalam melaksanakan tanggungjawab mereka.

“Petugas PAS bekerja macam wakil PAS yang bertanding. Yang hebat adalah bekas calon PAS (Timbalan Yang Dipertua PAS Kawasan Pekan Mohd Fadhil Noor Abdul Karim) yang bertanding namun kalah pada PRU14 lepas, mengetuai kempen untuk memenangkan calon BN.

“Ini merupakan gambaran awal untuk kita sama-sama bekerja pada PRU15 nanti,” katanya.

Semalam, PRK DUN Chini menyaksikan calon BN Mohd Sharim Md Zain, 41, menang dengan majoriti 12,650 selepas memperoleh undi 13,872.

Pencabarnya iaitu dua calon Bebas, Tengku Datuk Zainul Hisham Tengku Hussin, 64, meraih 1,222 undi dan Mohd Shukri Mohd Ramli, 49, hanya mendapat 137 undi, menyebabkan kedua-duanya hilang deposit. -Bernama


Jangan terpedaya SMS ‘GOV’ guna nama MySejahtera

BANGI, 7 Muharram 1444H, Jumaat – Suruhanjaya Komunikasi dan Multimedia Malaysia (SKMM) mengingatkan orang ramai supaya berwaspada dan tidak terpedaya jika menerima SMS daripada ID penghantar ‘GOV’ menggunakan nama organisasi MySejahtera.

SKMM berkata, mesej berkenaan memberitahu pengguna bahawa bantuan khas kewangan telah dikreditkan ke akaun Touch N Go (TNG) eWallet mereka.

Suruhanjaya itu mendapati bahawa terdapat penyalahgunaan ID penghantar ‘GOV’ di mana pihak tidak bertanggungjawab telah memanipulasikannya untuk tujuan penipuan.

“Untuk makluman, hebahan SMS melalui ID penghantar ‘GOV’ dikhususkan bagi membuat Pesanan Khidmat Awam (PKA) berkenaan inisiatif-inisiatif oleh kementerian dan agensi kerajaan yang terlibat.

“Peringatan ini dikeluarkan sejajar dengan penafian oleh pihak MySejahtera berkenaan pesanan SMS palsu berkaitan pemberian bantuan kewangan kepada orang ramai,” kata SKMM dalam kenyataan, hari ini.

Katanya, pihak Polis Diraja Malaysia (PDRM) juga telah menggesa orang ramai supaya berwaspada dengan taktik serta modus operandi penipuan.

SKMM berkata, tindakan sekatan telah diambil oleh pihaknya ke atas akses pautan palsu berkenaan.

“Orang ramai diminta sentiasa berhati-hati dan menyemak sebarang kandungan SMS yang disyaki palsu dengan cara menghubungi organisasi terlibat.

“Ini adalah bagi mengelak anda daripada menjadi mangsa kepada aktiviti berunsur penipuan,” katanya.

Suruhanjaya itu menegaskan, individu yang didapati menyebarkan maklumat palsu boleh dikenakan tindakan di bawah Seksyen 505 Kanun Keseksaan dan Seksyen 233 Akta Komunikasi dan Multimedia (AKM) 1998.


Umat Islam sambut Hari Raya Aidilfitri esok

BANGI, 29 Ramadan 1443H, Ahad – Umat Islam di seluruh Malaysia akan menyambut Hari Raya Aidilfitri, esok, 2 Mei 2022.

Penyimpan Mohor Besar Raja-Raja, Tan Sri Syed Danial Syed Ahmad berkata, keputusan dibuat selepas aktiviti cerapan anak bulan dilaksanakan di seluruh negara, petang tadi.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh hari raya puasa bagi negeri-negeri seluruh Malaysia ditetapkan pada hari Isnin, 2 Mei 2022,” katanya.

Beliau berkata demikian menerusi pengumuman rasmi disiarkan di saluran televisyen tempatan, sebentar tadi.

Cerapan anak bulan dilaksanakan di 29 lokasi tersebut dikendalikan Jawatankuasa Melihat Anak Bulan/Rukyah Negeri.

Aktiviti cerapan dipengerusikan mufti negeri dan ahlinya, merangkumi pakar falak, alim ulama, pegawai falak berkemahiran serta Jabatan Ukur dan Pemetaan Malaysia (JUPEM).

Maklumat rukyah yang digunakan adalah data rasmi untuk Malaysia, terbitan JUPEM.


BN lancar manifesto PRN Johor 1 Mac

JOHOR BAHRU, 24 Rejab 1443H, Sabtu – Barisan Nasional (BN) akan melancarkan manifesto bagi Pilihan Raya Negeri (PRN) Johor pada 1 Mac depan, kata Setiausaha Agung UMNO, Datuk Seri Ahmad Maslan.

Beliau berkata, manifesto tersebut bertemakan kestabilan masa depan negeri Johor.

“Sebagaimana yang sudah kita lihat di mana tema manifesto kestabilan masa depan, kita tidak hendak merahsiakannya kerana kestabilan demi kemakmuran telah berjaya memenangi PRN Melaka. Jadi di Johor ini temanya ialah kestabilan demi masa depan,” katanya semasa menjadi tetamu program Suara Johor terbitan Bernama TV hari ini.

Mengulas lanjut, Ahmad berkata BN komited ingin mengembalikan Johor sebagai negeri termaju di Malaysia, di bawah kepimpinan calon Menteri Besar parti itu Datuk Hasni Mohammad.

Beliau berharap kesemua 56 calon BN pada PRN Johor ini terus berusaha gigih untuk menemui pengundi di kawasan masing-masing, menggunakan pelbagai kaedah sama ada secara bersemuka atau menerusi alam maya.

“(Kita mahu) sampaikan kepada anak-anak muda di luar sana bahawa, hasrat anak muda menginginkan pendidikan tinggi, kemahiran tinggi – majoriti atau hampir kesemuanya disediakan dan dilaksanakan UMNO dan BN.

“Peluang pekerjaan, perniagaan, rumah mampu milik, adalah janji BN untuk orang muda dan semua masyarakat. Bagi terus memastikan kestabilan, kita ingin jadikan kawasan luar bandar ini ‘luar biasa’,” kata beliau yang juga Ahli Parlimen Pontian.

Mengenai jaminan BN untuk menunaikan manifesto tersebut, beliau berkata kerajaan daripada parti gabungan itu tidak pernah gagal dalam menunaikan janji-janji di dalam manifesto, semasa pentadbiran mereka.

“Manifesto yang tidak ditunai ini adalah Pakatan Harapan (PH), yang di dalamnya ada Parti Pribumi Bersatu Malaysia (Bersatu) kerana dalam PH 100 hari ada 10 janji utama, dan banyak yang tidak ditunaikan.

“Saya bagi pihak UMNO khususnya BN, amat yakin bahawa jika diberi mandat, kandungan manifesto (kami) akan ditunaikan,” katanya. – Bernama


Pengganas Israel terus bunuh rakyat Palestin

RAMALLAH, 22 Zulhijjah 1444H, Selasa – Tentera negara pengganas Israel menembak mati seorang lelaki Palestin berhampiran Ramallah di Tebing Barat yang diduduki pada Isnin.

Kementerian Kesihatan Palestin berkata, mangsa dikenali sebagai Bilal Ibrahim Qadah berusia 33 tahun.

Ketika kejadian, Bilal – bapa kepada tiga orang anak – memandu berhampiran perkampungan Palestin Deir Nidham dan penempatan Khalamis Israel sebelum dia ditembak.

Menurut saksi dan rakaman dari tempat kejadian, keretanya dilanggar dari arah belakang.

Qadah digambarkan terbaring di sebelah keretanya selepas ditembak oleh tentera Israel.

Media Palestin melaporkan, tentera Israel menghalang paramedik dan penduduk daripada mendekati Bilal mengakibatkan kematiannya.

Tentera Israel dalam satu kenyataan mendakwa, Bilal cuba melemparkan bahan letupan buatan tangan ke arah tentera dan melepaskan tembakan ke arah mereka menggunakan senapang kecil buatan sendiri dikenali sebagai Carlo.

Dakwanya, tentera membalas tembakan dan membunuhnya.

Bagaimanapun, tiada korban Israel dilaporkan.

Dakwanya lagi, senapang Carlo ditemui di sebelah mayat Bilal.

Seorang saksi mata yang tinggal berdekatan mempertikaikan dakwaan Israel itu, meragui bahawa terdapat sebarang serangan terhadap tentera Israel di kawasan berkenaan.

Tentera Israel sering menembak rakyat Palestin di Tebing Barat dan Baitulmaqdis Timur yang diduduki, memetik dakwaan cubaan untuk menyerang penduduk haram Israel. – Agensi


Sekolah Palestin dibina hasil kutipan derma diroboh rejim Israel

TEBING BARAT, 17 Syawal 1444H, Isnin – Rejim negara haram Israel merobohkan sebuah sekolah Palestin dengan alasan tidak mendapat permit bangunan, lapor agensi Anadolu.

Ketua Suruhanjaya Penjajahan dan Penentangan Tembok di Baitulmaqdis, Hassan Brijieh berkata, rejim Zionis bersama jentolak memasuki kawasan bandar Jibb Al-Deeb di Baitulmaqdis timur dan merobohkan sekolah yang dibiayai penderma.

Sekolah berkenaan yang terletak di Kawasan C di Tebing Barat berada di bawah kawalan tentera Israel dan pernah dirobohkan oleh tentera zionis pada 2017.

Bagaimanapun, sekolah berkenaan dibangunkan semula hasil pembiayaan penduduk luar dan menempatkan lima bilik darjah dan 66 pelajar antara darjah satu hingga empat.

Sementara itu, Menteri Pendidikan Palestin mengutuk perbuatan kejam dan menggesa masyarakat antarabangsa bersuara supaya pencabulan terhadap rakyat Palestin dihentikan.

Tentera negara haram sengaja menggunakan alasan ketiadaan permit pembinaan untuk merobohkan rumah milik penduduk Palestin terutama di kawasan C.

Namun di bawah Perjanjian Oslo 1995 antara Israel dan Pertubuhan pembebasan Palestin (PLO) Terbing Barat termasuk Baitulmaqdis dibahagikan kepada tiga bahagian 0 kawasan A, B dan C. – Agensi


Gamer dalam talian rugi RM95,700 ditipu ‘Inspektor Maria’

KUALA LUMPUR, 23 Ramadan 1444H, Jumaat – Seorang penstriman permainan video kerugian lebih RM95,000 selepas menjadi mangsa penipuan individu yang menyamar sebagai pegawai polis.

Ketua Polis Daerah Sentul ACP Beh Eng Lain berkata, wanita berusia 30 tahun itu membuat lima transaksi pindahan wang ke akaun berasingan berjumlah RM95,700 selepas menerima panggilan telefon daripada individu mendakwa dirinya ‘Inspektor Maria’ dari Bukit Aman.

“Pada 2 petang semalam, wanita berkenaan menerima panggilan didakwa dari Ibu Pejabat Pos Malaysia Berhad yang memberitahu kononnya dia ada membuat penghantaran dua keping kad ATM (mesin juruwang automatik), sebuah buku cek dan sebuah token bank kepada individu tertentu.

“Panggilan itu kemudian disambungkan kepada seorang individu lain mendakwa dirinya sebagai Inspektor Maria dari Bukit Aman yang memberitahu mangsa terlibat dalam sindiket pengubahan wang haram dan mengarahkan mangsa membuat transaksi pindahan wang ke akaun ditetapkan,” katanya dalam kenyataan.

Beh berkata, wanita itu kemudian menyedari dia ditipu setelah menceritakan peristiwa tersebut kepada rakannya.

“Kes disiasat mengikut Seksyen 420 Kanun Keseksaan kerana menipu,” katanya. – Bernama


Tangkap semua, dakwa di mahkamah

BANGI, 23 Zulhijjah 1442H, Isnin – Sebagai pemimpin rakyat dan negara, kenapa tidak patuh prosedur operasi standard (SOP) Perintah Kawalan Pergerakan (PKP) yang ditetapkan.

Demikian persoalan dilontarkan Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat berikutan perarakan pembangkang di Dataran Merdeka pagi tadi.

Terdahulu, bagi menyuarakan bantahan susulan penangguhan Mesyuarat Khas Dewan Rakyat, puluhan Ahli Parlimen pembangkang berarak menuju Parlimen.

Perarakan bermula dari Dataran Merdeka selepas ucapan ringkas dibuat presiden beberapa parti pembangkang.

Bagaimanapun cubaan beberapa Ahli Parlimen untuk masuk ke laluan menuju Parlimen menerusi Bulatan Bank Negara dihalang polis Pasukan Simpanan Persekutuan (FRU).

Kesal dengan kejadian terbabit, Ustaz Masridzi menggesa pihak berkuasa mengambil tindakan sama ke atas pihak berkenaan seperti mana yang telah dilakukan terhadap rakyat yang melanggar SOP sebelum ini.

Beliau merujuk kepada isu polis menahan reman 49 lelaki bagi membantu siasatan kes pelanggaran SOP kerana menjalankan solat sunat Aidiladha melebihi jumlah yang dibenarkan, di atas jalan berhampiran Surau Taman Pelangi, Juru.

“Dulu tegas sangat SOP sampai tahan, gari, dakwa, kompaun umat Islam yang sujud kepada Allah SWT di surau dan masjid.

“Saya dah ingatkan dulu jangan buat melampau kepada orang yang menyembah Allah SWT. Sekarang dah Allah SWT zahirkan himpunan yang jauh lebih besar dan ramai di Dataran Merdeka ini.

“Tangkaplah semuanya, gari dan dakwalah ke mahkamah,” katanya.


Kerajaan PN paling tidak stabil dalam sejarah: Dr Mahathir

BANGI, 23 Jamadilawal 1442H, Khamis – Bekas Perdana Menteri, Tun Dr Mahathir Mohamad mendakwa kerajaan Perikatan Nasional (PN) adalah kerajaan paling tidak stabil dalam sejarah Malaysia.

Ini kerana katanya, kerajaan PN hanya memiliki majoriti tiga kerusi sahaja dalam Dewan Rakyat.

“Kalau dua orang (ahli Parlimen) sahaja lompat masuk Pakatan Harapan (PH) saya ingat kerajaan PN akan jatuh.

“Ini menyebabkan kerajaan tidak boleh tumpu kepada pemerintahan sebaliknya sepanjang masa guna (kekuatan) untuk pertahan diri supaya tidak jatuh,” katanya seperti dilapor Sinar Harian.

Terdahulu, dalam sidang media di Yayasan Kepimpinan Perdana, Putrajaya, Dr Mahathir yang juga Pengerusi Parti Pejuang Tanah Air (Pejuang) mengkritik sistem keadilan yang diamalkan kerajaan PN ketika ini kerana didakwa bersifat ‘double standard’.

Katanya, perkara itu terbukti apabila PN dapat didaftarkan hanya dalam tempoh tujuh hari berbeza dengan Pejuang yang masih belum diluluskan walaupun telah lama membuat permohonan.

“Sebenarnya PN berlagak sebagai kerajaan tanpa pendaftaran sebab tidak ada tindakan dikenakan (kepada mereka).

“Tetapi bila kami cuba bergerak sebagai Pejuang tanpa pendaftaran, maka mereka nak ambil tindakan undang-undang. Inilah keadilan kerajaan Muhyiddin Yassin,” katanya.


‘Kemenangan’ Muhyiddin nampakkan lagi imej buruk kerajaan Anwar

Oleh Siti Hafidah Abd Ghaffar

BANGI, 29 Muharram 1445H, Rabu – Keputusan Mahkamah Tinggi Kuala Lumpur melepas dan membebaskan Tan Sri Muhyiddin Yassin atas empat tuduhan menggunakan kedudukannya untuk rasuah, mungkin tidak memberi banyak nilai positif kepada Perikatan Nasional (PN).

Ini kerana, penyokong PN dilihat kekal menyokong gabungan parti politik itu meskipun Pengerusinya dihadapkan ke mahkamah.

Penganalisis politik, Prof Dr Azmi Hassan berkata, apa yang pasti nilai tambah positif kepada Muhyiddin tidak seberapa jika dibandingkan dengan nilai tambah negatif yang dihadapi Datuk Seri Anwar Ibrahim begitu juga Kerajaan Perpaduan.

Katanya, perkembangan terbaharu itu sekali gus memberi gambaran tidak baik kepada Perdana Menteri kerana tuduhan itu seolah-olah bersifat terpilih selain bermotif politik.

“Tetapi hakikatnya adalah apabila hakim mengatakan tuduhan itu sukar untuk diteruskan kerana tidak boleh dikaitkan dengan mana-mana perundangan ini maksudnya ada masalah dalam kertas pertuduhan yang dibuat oleh Jabatan Peguam Negara (AGC).

“Jadi harapnya rayuan yang bakal dikemukakan AGC akan menerangkan dengan terperinci apakah tuduhan-tuduhan itu boleh dikaitkan dengan akta ataupun perundangan,” katanya ketika dihubungi Ismaweb.net hari ini.

Pada perkembangan sama, Azmi menyifatkan keputusan mahkamah pada Selasa juga sebagai sebahagian kemenangan kepada Ahli Parlimen Pagoh itu.

“Ini kerana ada lagi tuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (AMLA) yang belum lagi dibawa ke mahkamah,” katanya.

Terdahulu, Muhyiddin yakin empat pertuduhan salah guna kuasa untuk rasuah yang dikenakan terhadapnya bermotifkan politik dan penyalahgunaan kuasa mahkamah oleh pihak tertentu.

Muhyiddin, 76, berkata, susulan pembebasannya semalam beliau akan terus berusaha untuk menjelaskan kepada masyarakat mengenai tindakan yang dibuat oleh pihak yang menganiayanya.

Beliau berkata, pertuduhan yang dikenakan terhadapnya adalah palsu dan tidak langsung menepati undang-undang untuk dibicarakan.

Terdahulu, Hakim, Datuk Muhammad Jamil Hussin, melepas dan membebaskan Muhyiddin selepas membenarkan permohonan Muhyiddin untuk membatalkan tuduhan berkenaan.

Muhyiddin memfailkan notis usul untuk membatalkan tuduhan itu pada 18 April lalu, dengan menamakan pendakwa raya sebagai responden.


Tubuhkan RCI antara 6 resolusi selesai isu tanah rizab Melayu

Oleh Zuhayati Yazid

KUALA LUMPUR, 5 Jamadilakhir 1443H, Sabtu – Pertubuhan-Pertubuhan Pembela Islam (PEMBELA) mengemukakan enam resolusi bagi menyelesaikan isu tanah rizab Melayu yang semakin terhakis.

Pengerusinya, Haji Aminuddin Yahaya berkata, pihaknya akan menyerahkan resolusi berkenaan kepada pihak berwajib dalam masa terdekat.

Katanya lagi, ini bagi memboleh pencabulan yang berlaku terhadap tanah rizab Melayu dapat diselamatkan demi kepentingan masa depan negara dan anak bangsa.

Antara resolusi yang telah dipersetujui adalah menubuhkan Suruhanjaya Siasatan Diraja (RCI) yang terdiri daripada pakar undang-undang dan ekonomi tanah untuk menyelamatkan tanah rizab.

“Kita juga perlu membentuk bank data untuk menyiasat punca dan data sebenar tanah rizab Melayu yang telah diambil tanpa diganti, selain saiz tanah rizab yang masih ada atau yang tergadai secara tidak wajar atau dikuasai pihak tidak berhak di bawah Perlembagaan.

“Dalam masa sama, kita juga perlu mewujudkan mekanisme sesuai untuk menggantikan tanah rizab Melayu yang hilang supaya digantikan semula dengan nilai yang sama,” katanya.

Beliau berkata demikian dalam sidang media selepas Konvesyen Tanah Melayu 2022: Isu dan cabaran pemilikan ke arah penyelesaian terbaik di Wisma Sejarah, hari ini.

Aminuddin menegaskan, tindakan segera perlu diambil Suruhanjaya Pencegahan Rasuah Malaysia (SPRM) terhadap pihak yang bertanggungjawab atau bersubahat menggadai, menjual dan menceroboh tanah berkenaan sejak dahulu hingga kini.

“Pindaan enakman rizab Melayu mesti dibuat segera bagi menghukum individu yang terlibat,” katanya.

Selain itu, katanya lagi, sudah tiba masa kerajaan membentuk Kementerian Tanah dan Hak Peribumi Tanah Rizab Melayu dan menubuhkan Bank Tanah Negara dengan peruntukkan RM5 bilion.

Semua itu bertujuan untuk memajukan semula tanah rizab Melayu dan membeli semula tanah-tanah berkenaan yang telah terjual.

Info grafik Resolusi Konvensyen Tanah Melayu 2022

1. Tubuhkan Suruhanjaya Siasatan Diraja terdiri pakar-pakar undang -undang dan ekonomi
2. Bentuk pasulan bank data untuk siasat punca data sebenar tanah rizab Melayu yang telah diambil tanpa diganti
3. Wujudkan mekanisme yang sesuai untuk gantikan kembali tanah rizab Melayu
4. Mengambil tindakan melalui SPRM terhadap pihak bertanggungjawab dalam gadai tanah rizab Melayu
5. Bentuk Kementerian Tanah dan Hak Peribumi Tanah Rizab Melayu
6. Bentuk kumpulan pakar sediakan Pelan Pembangunan Tanah Rizab Melayu


Biadab! PM Israel galak pencerobohan di Masjid al-Aqsa

TEL AVIV, 9 Zulhijjah 1442H, Isnin – Perdana Menteri Israel, Naftali Bennett memerintahkan polis pendudukan ‘melindungi’ pencerobohan Masjid al-Aqsa secara teratur dan selamat yang dilakukan pendatang haram Yahudi.

Menurut media Israel, perkara itu diputuskan selepas mengadakan pertemuan dengan Menteri Keselamatan Awam Israel, Omer Bar Lev dan Komisioner Polis, Yaakov Shabtai bagi menilai serbuan di Masjid al-Aqsa pada awal pagi semalam.

Bennet memutuskan bahawa penceroboh Yahudi perlu terus menyerbu tapak suci itu, tanpa mengira ketegangan yang dicetuskan akibat daripada tindakan itu.

“Perdana menteri telah memerintahkan untuk membiarkan serbuan Yahudi secara teratur di Masjid al-Aqsa,” kata Pejabat Perdana Menteri.

Masjid Al-Aqsa adalah tempat paling suci ketiga bagi umat Islam di mana sahaja.

Untuk mencegah serangan penduduk Israel di laman suci itu, para pemimpin dan ahli politik Muslim di kalangan masyarakat Palestin di Israel, Tebing Barat dan Semenanjung Gaza telah meminta rakyat Palestin untuk berkunjung dan kekal berada di Masjid Al-Aqsa.

Jerusalem Post melaporkan bahawa isteri Anggota Knesset, Itamar Ben-Gvir iaitu Ayala Ben-Gvir, mengatakan bahawa penting bukan hanya untuk duduk dan menangis tetapi untuk muncul dan pergi ke Masjid Al-Aqsa.

Dia adalah antara peneroka yang menyerang Masjid pada pagi Ahad.

Pada hari Jumaat, Pergerakan Perjuangan Islam Palestin (Hamas) memberi amaran bahawa Israel ‘bermain dengan api’ dengan membiarkan orang Yahudi menyerbu Masjid Al-Aqsa dan berarak di Kota Lama.

Hamas menegaskan pihaknya tidak akan berdiam diri selagi mana pencerobohan di masjid berterusan. – Agensi


Perintah berkurung di perairan 7 daerah ESSZone dilanjut

LAHAD DATU, 9 Zulkaedah 1443H, Khamis – Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir esok dilanjutkan sehingga 24 Jun ini.

Pesuruhjaya Polis Sabah, Datuk Idris Abdullah berkata, perintah dari 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan dan Beluran.

“Penduduk yang tinggal di kawasan terlibat dikehendaki berada di rumah manakala orang luar tidak dibenarkan memasuki (atau berada) di kawasan tersebut dalam tempoh berkenaan,” menurutnya dalam kenyataan malam ini.

Beliau berkata, perintah itu diteruskan bagi memastikan kawasan perairan terbabit tidak diceroboh pengganas sekali gus mengancam keselamatan penduduk termasuk penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendapati kumpulan yang menjalankan kegiatan penculikan untuk mendapatkan tebusan dan kumpulan Abu Sayyaf masih cuba menceroboh kawasan ini untuk melakukan penculikan serta jenayah rentas sempadan yang lain,” katanya.

Idris berkata, perintah itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada penduduk maritim dengan kehadiran pasukan keselamatan.

Katanya, semua Ketua Polis Daerah di ESSzone diberi kuasa mengeluarkan permit kepada pemohon yang layak bagi tujuan aktiviti perikanan atau keperluan mendesak lain untuk melalui kawasan dikenakan perintah berkurung itu.- Bernama


Ahli MKT beritahu tiada siapa pertikai isu pecat 3 pemimpin UMNO

KUALA LUMPUR, 14 Jamadilawal 1444H, Jumaat – Pemecatan tiga pemimpin UMNO tidak dipertikaikan dalam mesyuarat majlis tertinggi yang dipengerusikan Presiden parti, Datuk Seri Ahmad Zahid Hamidi, malam tadi.

Ahli Majlis Tertinggi UMNO, Datuk Johan Abdul Aziz berkata, semua bersetuju apabila keputusan lembaga disiplin parti dibacakan oleh Timbalan Presiden, Datuk Seri Mohamad Hasan.

“Mungkin ada aduan (yang mendorong lembaga disiplin mengambil tindakan terhadap ketiga-tiga mereka). Ini adalah keputusan parti dan kami menerimanya,” kata Johan seperti dilapor NST, hari ini.

Setiausaha Agung, Datuk Seri Ahmad Maslan mengesahkan Ketua Bahagian UMNO Ketereh, Tan Sri Annuar Musa antara salah seorang daripada tiga pemimpin yang dipecat daripada parti itu berkuat kuasa serta-merta.

Manakala dua lagi ialah Ketua Wanita UMNO Arau yang juga isteri Datuk Seri Shahidan Kassim, Datin Seri Shamsiah Md Yassin, dan Ketua Wanita UMNO Maran, Datin Seri Fatimah Kassim yang merupakan isteri kepada Ahli Parlimen Maran, Datuk Seri Ismail Muttalib.

Ahmad berkata, pemecatan mereka berkuat kuasa serta-merta dengan surat rasmi penamatan keahlian dihantar hari ini.

Dalam pada itu, Johan berkata, Ahmad Zahid, yang juga Pengerusi Barisan Nasional, telah menasihati semua ahli majlis tertinggi supaya bersatu dan menghentikan perbalahan politik.

Katanya, Ahmad Zahid menggesa UMNO dan BN untuk bekerjasama dengan Pakatan Harapan kini bagi memastikan kejayaan kerajaan baharu pimpinan Perdana Menteri, Datuk Seri Anwar Ibrahim.

Zahid menasihatkan kami supaya tidak bergaduh sesama sendiri lagi, katanya.

Turut ditekankan kepada bahawa sudah tiba masanya untuk bergerak ke hadapan selepas Pilihan Raya Umum ke-15 dan melakukan yang terbaik untuk berkhidmat kepada rakyat.


3 unit minyak masak 1 kilogram dihadkan bagi setiap pelanggan

PUTRAJAYA, 7 Jamadilakhir 1442H, Rabu  – Penjual runcit dibenarkan untuk mengenakan had pembelian minyak masak pek polibeg 1 kilogram (kg) sebanyak tiga unit bagi setiap transaksi untuk setiap pelanggan, berkuatkuasa 19 Januari.

Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata, kebenaran itu bertujuan untuk memastikan lebih ramai pengguna berpeluang untuk membeli bekalan minyak masak, yang diberikan subsidi kerajaan.

Minyak masak dalam bungkusan polibeg 1kg  adalah barang kawalan yang diberikan subsidi di bawah Program Skim Rasionalisasi Harga Minyak Masak (COSS).

“Kebenaran ini adalah terpakai kepada minyak masak pek polibgg 1kg sahaja dan perlu dijual dengan harga RM2.50 sekilogram,” kata Azman dalam satu kenyataan hari ini.

Dalam pada itu, Azman berkata, tiada had pembelian dikenakan ke atas minyak masak bukan dalam pek polibeg 1kg.

Azman berkata, kerajaan komited dalam memastikan kestabilan bekalan minyak masak polibeg 1kg bersubsidi, untuk memastikan rakyat boleh mendapatkan bekalan minyak masak untuk kegunaan isi rumah dengan harga yang ditetapkan iaitu RM2.50 sekilogram, khususnya dalam cabaran situasi pandemik COVID-19.

Beliau berkata, KPDNHEP konsisten mengawal selia aktiviti perdagangan dan pengedaran di negara ini, bagi memastikan rangkaian pengedaran pemborongan dan peruncitan tidak terjejas, sekali gus dapat memberi keyakinan kepada rakyat Malaysia bahawa bekalan barangan keperluan asas dan penjagaan diri, adalah mencukupi di pasaran.

“Arahan ini juga memastikan tiada perlakuan peniaga yang mengambil kesempatan, memanipulasi harga dan bekalan minyak masak semasa pandemik COVID-19,” katanya. -Bernama


Kalimah Allah: Anwar patut mohon maaf jika mahu perbetul keadaan

BANGI, 18 Zulkaedah 1444H, Rabu – Kegusaran dizahirkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung isu penggunaan kalimah ‘Allah’ bukti jelas ia bukan perkara picisan yang boleh diremehkan oleh kerajaan dengan pelbagai kenyataan-kenyataan ‘flip flop’.

Justeru, kesilapan demi kesilapan yang dilakukan oleh Perdana Menteri, menteri-menteri dan politikus-politikus kerajaan melalui pelbagai naratif merepek dan bercanggah antara satu sama lain perlu diperbetulkan semula.

Jurucakap Gagasan Bangsa, Haji Aminuddin Yahaya menyifatkan, tidak salah sekiranya kerajaan terutamanya Datuk Seri Anwar Ibrahim memohon maaf dengan penuh rendah diri, sekiranya Perdana Menteri benar-benar ingin memperbetulkan keadaan walaupun terlalu banyak ‘damage done’.

“Malah, mengakui kesilapan merupakan langkah pertama yang perlu dilakukan oleh kerajaan.

“Terlalu banyak pemegang taruh seperti sultan-sultan, majlis-majlis agama, pertubuhan-pertubuhan Islam yang telah ‘dilanggar’ begitu sahaja sekali gus dikhianati,” katanya dalam kenyataan, hari ini.

Aminuddin berkata, tanpa permohonan maaf, maka sangat sukar untuk memperbetulkan keadaan kerana pemegang taruh berkenaan yang akan terlibat.

Katanya, jika para pemegang taruh terus rasa dikhianati, maka kerajaan akan hilang kepercayaan mereka, sekali gus sukar dalam pelbagai hal-hal mengenai polisi dan pelaksanaan agama Islam.

“Itu pun jika benar kerajaan pada hari ini benar-benar prihatin mengenai sensitiviti umat Islam. Sedarlah betapa bahayanya meremehkan sensitiviti yang begitu penting yang kuat berakar dalam hati-hati setiap Islam.

“Jika tidak, teruskan sahaja asyik menyalahkan umat Islam dan orang Melayu melalui pelbagai naratif palsu dan tohman-tohmahan jelek. Sedarlah bahawa ini adalah antara bukti nyata Islam sedang diancam. Bukalah mata,” katanya.

Sebelum ini, Al-Sultan Abdullah dalam titahnya menzahirkan kegusaran berhubung isu penggunaan kalimah Allah.

Baginda khuatir ia menjadi polemik berlarutan dan boleh menjejaskan perpaduan nasional serta kesejahteraan negara jika tidak diselesaikan segera.

Seri Paduka bertitah, polemik penggunaan kalimah Allah bukan perdebatan berhubung terminologi dan linguistik, sebaliknya berkait isu akidah umat Islam dengan sebarang kekeliruan akan hanya mengundang musibah.


Malangnya, parti-parti Melayu tak bina kekuatan untuk bersatu

Oleh Athirah Huda Zalhe

BANGI, 10 Rabiulawal 1442H, Selasa – Kuasa dan pengaruh Melayu-Islam perlu tetap dominan sekalipun gabungan politik memerlukan kesepakatan dengan parti bukan Islam.

Bagaimanapun, sebaiknya, ahli politik Melayu membina dahulu kekuatan dan kesatuan supaya agenda memperkasakan kedudukan bangsa serta agama diutamakan.

Malangnya, kebanyakan parti Melayu di negara ini tidak berbuat demikian, mereka lebih cenderung mencari sokongan dan membentuk kesatuan dengan parti kaum lain.

Timbalan Presiden Ikatan Muslimin Malaysia (ISMA), Ustaz Muhammad Fauzi Asmuni berkata, maslahah umat Islam adalah satu, dan persepakatan yang dilakukan dengan bukan Islam secara sendirian sebenarnya boleh ‘mencarik’ maslahah umat tanpa disedari.

Katanya, panduan dan syariat menunjukkan, apa jua pakatan dengan bukan Islam hendaklah dilakukan dalam kesepakatan perundingan sesama umat Islam dan bukan secara bersendirian oleh mana-mana badan.

“Badan-badan bukan Islam itu sendiri bersatu sesama mereka di belakang badan-badan sekutu Islam mereka.

“Lihatlah agenda sekolah vernakular, agenda UEC, isu RUU355 dan banyak lagi isu lain,” katanya kepada Ismaweb.net hari ini.

Sementara itu, mengulas mengenai kemelut politik yang timbul dalam kalangan parti-parti Melayu, Ustaz Fauzi berkata, mereka sepatutnya mengambil serius teguran Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Katanya, amat penting ahli politik Melayu menyahut seruan berkenaan – hentikan ‘politicking’ dan ketepikan perbezaan serta perbalahan yang boleh mengganggu kestabilan pemerintahan negara.

Suasana politik negara menjadi tidak menentu sejak beberapa bulan lalu, bukan hanya polemik yang dicetuskan dalam kalangan pembangkang – kononnya memperoleh majoriti kukuh bentuk Kerajaan Persekutuan – bahkan juga ‘kemelut’ di barisan kerajaan yang didominasi pemimpin Melayu, Islam.

Walaupun Agong sudah menitahkan semua ahli politik berhenti ‘politicking’, keadaan politik dilihat semakin rumit apabila Ahli Parlimen Barisan Nasional (BN), didakwa menolak Perdana Menteri, Tan Sri Muhyiddin Yassin.

Dalam keadaan tidak menentu itu, parti tamak haloba, DAP juga mengambil kesempatan menawarkan kerjasama dengan Muhyiddin dengan syarat Menteri Perdagangan Antarabangsa dan Industri (MITI), Datuk Seri Mohamed Azmin Ali serta Menteri Dalam Negeri, Datuk Seri Hamzah Zainuddin meletakkan jawatan.


BERJASA lancar lagu ‘Sayangi Malaysia’ sempena kemerdekaan

BANGI, 22 Muharram 1443H, Selasa – Bagi menyuntik semangat sempena sambutan kemerdekaan negara ke-64, parti BERJASA melancarkan karya sulungnya menerusi lagu Sayangi Malaysia.

Lagu patriotik itu digubah khas dengan mengangkat tiga mesej utama yang memupuk semangat perpaduan di dalam setiap bait-bait lirik menerusi penghayatan Rukun Negara, seruan sayangi Malaysia dan memperkasa bahasa Melayu.

Ketua Wanita BERJASA Pusat, Ustazah Umi Kalsom Hussin berkata, tiga mesej utama itu selari dengan semangat kemerdekaan negara, selain turut menekankan mengenai induk peradaban dunia.

“Besar harapan kami agar bait lirik lagu ini menjadi titipan harian anak muda di watan ini.

“Satu siulan yang bukan sekadar retorik di mulut, bahkan melahirkan rasa gah dan bangga dalam diri mereka tentang kehebatan bangsa dan leluhurnya,” katanya ketika dihubungi Ismaweb.net hari ini.

Beliau berkata, setiap bait lirik digubah untuk menyedarkan rakyat Malaysia mengenai sejarah negara yang tidak diketahui ramai.

Bahkan, lagu itu juga sebagai pendorong kepada rakyat Malaysia supaya bersungguh-sungguh memajukan negara agar menjadi Malaysia unggul yang tinggi peradabannya serta bermaruah di masa hadapan, katanya.

“Semoga dengan semangat yang dibawa oleh lagu ini akan meresap ke dalam benak hati anak watan yang mendengar, sekali gus menggerakkan tindakan untuk mempertahankan watan agar terus merdeka,” katanya.

LIRIK LAGU: SAYANGI MALAYSIA
Asmah Z & Akmal Mustafa

Merantaulah setiap pelusuk benua

Lestari jiwa hanya milik Malaysia

Bak pepatah “hujan emas di negeri orang

Hujan batu di negeri sendiri”

Harmoninya Malaysia tercinta

Tergambar dari falsafah negara

Rukun Negara  tonggak perpaduan kita

Agama ditegak nilai murni dipelihara

KORUS:

Sayangi Malaysia

Dulu Induk peradaban dunia

Perkasa dan kaya raya

Pemimpin dan rakyatnya gagah dan wibawa

Demi generasi masa depan

Mari kita hayati

Rukun negara Malaysia

Serumpun bak serai, sesusun bak sirih

Tak runtuh perpaduan walau berselisih

Biduk lalu kiambang kembali bertaut

Dek cinta negara semangat perpaduan tak luput

Kerana percaya pada Tuhan kita gapai perpaduan

Setia akan Raja dan Negara segala bakti dicurahkan

Luhurnya perlembagaan mewujudkan kemakmuran

Kedaulatan undang-undang mengukuh kepatuhan

Nilai kemanusiaan telah jelas dari kesopanan dan kesusilaan

Bukan sedikit yang cintakan perpaduan

Peramah dan toleransi telah lama jadi amalan

Cubit paha kanan, yang kiri turut merasakan

Yang muda bantu yang tua

Yang kaya bantu yang papa

Melayu, Cina, India dan sebagainya tanpa mengira bangsa, budaya, agama, jantina, bahasa

Bukan sedikit jua persamaan antara kita

Bahasa Melayu bahasa untuk kita semua

Dulu jadi bahasa pengantara seantero dunia

Kini ia menyatukan kita anak-anak watan Malaysia

Lagu Sayangi Malaysia boleh didengar terus melalui saluran YouTube TV Berjasa di pautan https://youtu.be/0IAw1Pi-tNg.


Pembinaan SJKC Too Joon Hing bukti parti ‘gajah’ takut MCA

BANGI, 8 Ramadan 1442H, Selasa – Demi maslahah umum dan kepentingan bersama, kesilapan pemimpin dahulu memberi laluan kepada Sekolah Jenis Kebangsaan (SJK) selepas merdeka mesti ditamatkan.

Ini kerana, ianya bukan sahaja bertentangan dengan Perlembagaan Persekutuan, malah membantutkan hasrat kerajaan untuk membina perpaduan kaum di negara ini.

Atas dasar itu, Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim menyarankan kepada pihak kerajaan supaya merancang dari sekarang untuk mewujudkan di negara ini hanya satu sistem sahaja iaitu sekolah kebangsaan.

“Kerajaan mesti merancang demi maslahah umum dan kepentingan bersama. Sudah banyak Sekolah Jenis Kebangsaan Cina (SJKC) di negara ini menjadi sekolah kurang murid (SKM).

“Saya berpandangan mana-mana SKM terutama sekolah yang bertentangan dengan Perlembagaan Persekutuan hendak ditutup,” katanya dalam satu kenyataan.

Dalam perkembangan lain, beliau berkata, pembinaan SJKC Too Joon Hing di Bandar Kinrara bukti ketakutan parti ‘gajah’ kepada tuntutan MCA.

Tanpa menyebut nama parti itu, Ustaz Zamani secara sinis berkata, parti ‘gajah’ yang diharapkan boleh menumbangkan pokok ketika meluru di dalam hutan, tidak boleh diharapkan kerana sudah menjadi gajah sarkas yang telah dijinakkan MCA.

Dalam hal ini katanya, DAP dan MCA mempunyai persefahaman yang mantap dalam membawa agenda bangsa Cina.

“Apabila menyentuh isu pendidikan bangsa Cina, MCA tidak perlu tunggu masa yang lama untuk muncul mempertahankannya.

“Isu majikan Cina memukul orang Islam kerana berpuasa, tiada keperluan MCA bersuara walaupun YB MCA itu dari kawasan majoriti Melayu,” katanya.

Berikutan itu, beliau menggesa isu sebegini ditangani segera di samping memperkasakan kepentingan pendidikan untuk sekolah kebangsaan.

“Orang Melayu, orang Cina, orang India dan apa juga bangsa bagi warganegara Malaysia, mereka tiada pilihan untuk pendidikan di Malaysia kecuali bersekolah di sekolah kebangsaan,” katanya.

Terdahulu, penduduk Bandar Kinrara membantah sekeras-kerasnya pembinaan SJKC yang kelima dalam kawasan majoriti Melayu.

Mewakili suara penduduk, Ketua UMNO Subang, Datuk Armand Azha berkata, pihaknya amat tidak berpuas hati dengan pembinaan SJKC Too Joon Hing kerana tidak seimbang dengan populasi penduduk di situ.

Beliau menjelaskan, sekolah kebangsaan yang terdapat di sekitar kawasan berkenaan hanya tiga sahaja jumlahnya, sedangkan SJKC ditambah kepada lima.

Walhal, katanya, majoriti penduduk di kawasan itu adalah orang Melayu dan bukan orang Cina.

Bagaimanapun, Timbalan Menteri Pendidikan II, Datuk Dr Mah Hang Soon – yang mempertahankan pembinaan sekolah itu – menegaskan supaya isu tersebut tidak dipolitikkan.

Sementara Ahli Dewan Undangan Negeri Kinrara, Ng Sze Han mendesak UMNO untuk tidak mempolitikkan isu pendidikan, dan menekankan bahawa proses penubuhan SJKC Too Joon Hing adalah berdasarkan prosedur, dan persetujuan Kementerian Pendidikan serta kebenaran pembangunan daripada Dewan Bandaraya Subang Jaya.


Menteri gesa siasat kebocoran maklumat 13 juta rakyat

BANGI, 6 Jamadilakhir 1444H, Jumaat – Menteri Komunikasi dan Digital, Fahmi Fadzil menggesa tindakan segera diambil oleh Cybersecurity Malaysia dan Jabatan Perlindungan Data Peribadi (JPDP) bagi menyiasat dakwaan kebocoran maklumat melibatkan kira-kira 13 juta rakyat di negara ini.

Beliau menyifatkan kebocoran maklumat berkenaan sebagai dakwaan yang serius dan tidak teragak-agak mengambil tindakan undang-undang sekiranya ia benar.

“Ini satu dakwaan kebocoran yang serius melibatkan jumlah data yang banyak.

“Saya akan minta CyberSecurity Malaysia dan Jabatan Perlindungan Data Peribadi siasat apakah benar berlaku kebocoran data melibatkan pihak-pihak berkenaan serta mengambil tindakan berdasarkan undang-undang,” katanya dalam kenyataan, hari ini.

Pada masa sama, Ahli Parlimen Lembah Pantai itu berkongsi hantaran milik pengguna dikenali Pendakwah Teknologi yang mendakwa hampir 13 juta maklumat pengguna di negara ini telah bocor.

Pendakwah Teknologi meminta pihak kerajaan bertindak kerana ia merupakan masalah besar selain melibatkan keselamatan rakyat negara ini.

Berdasarkan hantaran itu pada 25 Disember 2022 kira-kira 7.56 malam, sebuah laman web telah menyenaraikan 3.5 juta maklumat pengguna Astro, 1.8 juta pengguna Maybank dan 7.2 juta pengguna SPR.

Maklumat yang dibocorkan didakwa melibatkan nama pengguna, tarikh lahir, alamat dan kad pengenalan.


MRSM berbayar tak akan dibina atas tanah Mara

KUALA LUMPUR, 1 Ramadan 1444H, Khamis – Penubuhan Maktab Rendah Sains Mara (MRSM) berbayar untuk golongan berkemampuan tidak akan melibatkan sebarang peruntukan kerajaan, kata Timbalan Perdana Menteri, Datuk Seri Ahmad Zahid Hamidi.

Beliau yang juga Menteri Kemajuan Luar Bandar dan Wilayah berkata ‘pelan futuristik’ Majlis Amanah Rakyat (Mara) ini akan menggunakan inisiatif pembiayaan swasta (PFI) dan pembiayaan melalui kerjasama dengan institusi kewangan.

Pada masa sama, beliau turut memberi jaminan bahawa MRSM berbayar tidak akan dibina di atas tanah yang dikhaskan untuk projek yang bertujuan memberi manfaat kepada golongan miskin.

“Kami akan bekerjasama dengan beberapa pihak menggunakan perkongsian pintar untuk pembinaannya,” katanya pada Waktu Pertanyaan Menteri (MQT) di Dewan Rakyat hari ini.

Beliau menjawab soalan tambahan Syed Saddiq Syed Abdul Rahman (PH-Muar) sama ada kerajaan akan menggunakan tanah Mara yang dikhaskan untuk golongan miskin dan kumpulan B40 untuk menampung persekolahan kanak-kanak T20 dan M40.

Ahmad Zahid berkata, MRSM berbayar itu boleh dilaksanakan berdasarkan model Sekolah Menengah Imtiaz Ulul Albab Melaka.

“Berdasarkan pengalaman peribadi, saya telah menubuhkan Sekolah Menengah Imtiaz Ulul Albab tanpa satu sen pun peruntukan daripada kerajaan. Saya telah melakukannya dan sekolah ini telah beroperasi selama 11 tahun,” katanya lagi.

Ahmad Zahid berkata, cadangan penubuhan sekolah berbayar MRSM adalah sebagai tindak balas kepada permintaan yang amat menggalakkan untuk masuk ke MRSM, yang menerima permohonan berjumlah 300 peratus daripada kapasitinya.

Beliau berkata, Mara akan menyediakan peluang seluas-luasnya kepada kanak-kanak kumpulan T20 dan M40 ini untuk memasuki MRSM, tanpa menjejaskan kualiti dan keperluan akademiknya.

Mengenai aduan yang dibangkitkan Syed Saddiq berhubung kos tersembunyi di MRSM, seperti pembelian pakaian untuk program tertentu, Ahmad Zahid berkata, beliau akan berjumpa dengan pengerusi persatuan ibu bapa dan guru MRSM untuk mencari jalan supaya pelajar daripada golongan B40 tidak terbeban dengan masalah ini.


Ketua Parlimen Turki kecam perjanjian khianat UAE-Israel

ANKARA, 26 Zulhijjah 1441H, Ahad – Perjanjian Emiriah Arab Bersatu (UAE) dan negara haram Israel untuk menormalisasi hubungan telah mendapat pelbagai kritikan pelbagai pihak termasuk Turki.

Terbaharu, Ketua Parlimen Turki, Mustafa Sentop mengecam penjanjian itu selain menyifatkannya sebagai memalukan terutama apabila membabitkan Israel.

“…yang menakluk wilayah Palestin, yang bertentangan dengan undang-undang antarabangsa dan resolusi Pertubuhan Bangsa-Bangsa Bersatu (PBB), dengan mengkhianati perjuangan Palestin.

“Saya mengutuk UAE dari sini,” katanya, menurut agensi berita Anadolu.

Pada masa sama, Mustafa yang turut menilai sikap Perancis di timur Mediterannean berkata, Presiden negara dengan mercu tanda Menara Eiffel, Emmanuel Macron, yang kini berada dalam masalah politik sedang mengambil langkah ke arah politik domestik.

“Bagaimanapun, saya beranggapan beliau tidak mempunyai idea yang serius mengenai kesan pelanggaran undang-undang antarabangsa kelak,” katanya.

Mengulas mengenai Afrika Utara, Mustafa menegaskan bahawa, Turki adalah satu-satunya negara yang secara sah hadir di Libya menurut undang-undang antarabangsa.

Tegasnya lagi, semua negara, terutama Perancis, harus menghormati perdamaian di dunia, terutama di rantau itu dan undang-undang antarabangsa.

Selain itu, Bahrain kemungkinan akan mengikuti UAE dalam menandatangani perjanjian damai dengan Israel, kata seorang pegawai Israel semalam.

Saluran televisyen Hebrew, Kan memetik pejabat yang tidak disebutkan namanya mengatakan, ‘Bahrain diharapkan menjadi negara berikutnya, yang akan menjalin hubungan rasmi dengan Israel.’

Terdahulu, Trump membuat pengumuman bahawa UAE dan Israel secara formal telah menormalisasi hubungan.

Sebagai pertukaran, Israel dijangka akan ‘menangguhkan’ rancangan untuk mengilhak sejumlah besar Tebing Barat yang diduduki.

Bagaimanapan pemimpin Palestin menganggap perjanjian itu sebagai pengkhianatan dan mengecam perjanjian trilateral (tiga pihak) yang dibuat antara UAE, Israel dan AS.

Sebelum ini, Israel telah menandatangani perjanjian damai dengan Mesir dan Jordan, masing-masing pada 1979 dan 1994. – Agensi


Kesaksamaan agihan vaksin halangan utama tangani COVID-19

KUALA LUMPUR, 27 Zulhijjah 1442H, Jumaat – Halangan terbesar bagi menamatkan pandemik COVID-19 adalah isu agihan vaksin secara saksama serta masalah maklumat salah, kata Menteri Kanan Luar Negeri, Datuk Seri Hishammuddin Tun Hussein.

Hakikatnya sewaktu pandemik ini tiada siapa yang boleh mengetepikan kepentingan vaksinasi dan Hishammuddin pada mesyuarat pertama Forum Antarabangsa Kerjasama Vaksin, membentangkan tiga perkara asas yang perlu ditangani.

Teks ucapan beliau pada forum anjuran Kementerian Luar China secara maya itu diedarkan kepada media oleh Wisma Putra.

Katanya perkara pertama adalah meningkatkan pengeluaran vaksin global dengan kaedah melupuskan hak harta intelek terhadap vaksin COVID-19 berasaskan prinsip setiap negara perlu mempunyai hak untuk mengeluarkan vaksin sendiri ketika pandemik.

Kedua adalah menyeragamkan sijil vaksin, terutama vaksin yang diiktiraf Pertubuhan Kesihatan Dunia (WHO) bagi mempercepat kelulusan untuk kegunaan agensi kawalan.

“Ia akan dapat membantu mempermudahkan perjalanan, pelancongan serta pemulihan ekonomi pada masa depan tanpa perlu berdepan dengan masalah pengiktirafan vaksin tertentu,” katanya.

Perkara ketiga katanya adalah mengatasi masalah kecelaruan maklumat serta golongan yang enggan menerima vaksin akibat penyebaran terlalu pantas maklumat mengelirukan di samping berita palsu.

Dengan kemunculan varian baharu seperti Delta, Delta Plus dan Lambda yang menular di seluruh dunia, Hishammuddin berkata, perlumbaan ketika ini adalah untuk memberikan vaksin kepada seberapa ramai yang boleh secepat mungkin, dengan syarat masalah pokok iaitu akses terhadap vaksin perlu diatasi.

“Meskipun Malaysia agak bernasib baik berhubung perkara itu, tetapi kita perlu mengakui bukan semua negara mempunyai akses terdapat vaksin. Ketidakseimbangan dalam bekalan vaksin dan pengedaran di seluruh dunia, perlu ditangani segera.

“Sudah tiba masanya kita benar-benar meletakkan vaksin ini sebagai ‘barangan keperluan awam dunia’,” katanya.

Atas sebab itu forum ini dianjurkan tepat pada masa serta kena pada tempatnya dan Hishammuddin menegaskan pertaruhan terbaik ketika ini adalah memastikan langkah kerjasama sejati di peringkat antarabangsa.

“Malaysia akan menyokong penuh Deklarasi Bersama yang bakal dikeluarkan forum ini,” katanya.

Forum itu dipengerusikan Penasihat Negara dan Menteri Luar China, Wang Yi, dan satu kenyataan bersama akan dikeluarkan bagi mempamerkan kesatuan serta komitmen teguh negara-negara peserta dalam memerangi pandemik COVID-19 melalui kerjasama vaksin antarabangsa. – Bernama


Jakim lengkap 160 pegawai tangani kes kemurungan

KUALA LUMPUR, 17 Zulkaedah 1442H, Isnin – Jabatan Kemajuan Islam Malaysia (Jakim) sedang melengkapkan 160 pegawai mereka di hospital seluruh negara, dengan kemahiran khidmat psikospiritual, khidmat bimbingan dan ‘ilaj syarie’ (rawatan Islam), untuk menangani kes kemurungan.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri dalam satu hantaran di laman Facebook beliau hari ini berkata, perkhidmatan berkenaan akan diperluaskan ke agensi-agensi di bawah Kementerian Kesihatan.

Zulkifli berkata, perkhidmatan berkenaan adalah bagi menangani masalah kerohanian dan kemurungan, dalam kalangan pesakit dan kakitangan hospital sendiri akibat pandemik COVID-19 dan permasalahan lain.

“Bagi mencapai matlamat tersebut, seramai 160 peserta yang terdiri daripada Kader Post Jakim yang berkhidmat di hospital seluruh Malaysia, Pegawai Mesra Ibadah lantikan Jabatan Kesihatan Negeri Sabah (JKNS) dan ‘Spiritual Provider’ lantikan Hospital Rehab Cheras (Hospital Rehabilitasi Cheras), akan diberi latihan,” katanya.

Menurut Zulkifli, tindakan menempatkan pegawai Jakim itu juga adalah di samping inisiatif MyCareCOV19, yang bermula pada April 2020.

MyCareCOV19 merupakan inisiatif Jakim bersama rakan strategik agensi lain, dalam menyediakan bantuan kerohanian atau ‘spiritual’, bagi membantu masyarakat Islam dan bukan Islam menangani permasalahan serta isu sosial dan komuniti yang timbul, sepanjang tempoh Perintah Kawalan Pergerakan (PKP) berkuat kuasa.-  Bernama


MAQIS Selangor tahan daging lembu sejuk beku Australia bernilai hampir RM300,000

SHAH ALAM, 18 Zulhijjah 1442H, Rabu – Jabatan Perkhidmatan Kuarantin dan Pemeriksaan Malaysia (MAQIS) Selangor menahan sebuah kontena membawa daging lembu sejuk beku dari Australia bernilai RM296,998.91 di Pelabuhan Klang Barat, dekat sini, Isnin lepas.

MAQIS Selangor dalam kenyataan hari ini memaklumkan, kontena berisi muatan 24,987.96 kilogram daging lembu itu ditahan hasil pemeriksaan rutin harian pada 5 petang susulan kegagalan mengemukakan permit import MAQIS yang sah.

“Perbuatan mengimport daging sejuk beku tanpa permit import akan disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum mengikut Seksyen 11(3), akta sama.

“Jika disabit kesalahan, pihak terlibat boleh didenda tidak melebihi RM100,000 atau dipenjara selama tidak melebihi enam tahun atau kedua-duanya,” menurut kenyataan itu.

MAQIS Selangor menegaskan, pihaknya sentiasa mengambil serius terhadap isu membabitkan makanan, kawalan penyakit dan risiko kemasukan dagangan yang boleh mengancam keselamatan makanan serta status halal. – Bernama


Kes terus melonjak, Filipina arah tambah katil hospital

MANILA, 6 Jamadilakhir 1443H, Ahad – Filipina mengarahkan pertambahan katil hospital dan sumber perubatan di sekitar Manila, apabila negara mencatatkan rekod baharu tertinggi kes jangkitan harian COVID-19.

Hampir 60 peratus daripada 28,707 kes direkodkan di ibu negara, yang menyaksikan peningkatan berterusan kemasukan kes hospital, walaupun kapasiti penggunaan katil masih di bawah paras kritikal.

Pihak berkuasa kesihatan juga diarahkan untuk meningkatkan kadar inokulasi di luar wilayah, kata jurucakap presiden, Karlo Nograles dalam satu kenyataan.

Kementerian kesihatan memaklumkan, 15 lagi kematian direkodkan akibat COVID-19 menjadikan keseluruhan ketika ini mencecah 52,150.

Filipina turut melaporkan lebih 2.96 juta kes sejak wabak itu bermula, antara jumlah tertinggi di Asia Tenggara.

Pejabat kerajaan termasuk Dewan Negara, Dewan Rakyat dan Pejabat Operasi Komunikasi Presiden telah mengumumkan penutupan sementara sebagai langkah berjaga-jaga selepas beberapa kakitangan mereka dijangkiti.

Peningkatan kes COVID-19 mendorong kerajaan mengetatkan sekatan mobiliti sejak minggu lalu.

Malah, Presiden Rodrigo Ruterte mengancam mana-mana rakyat negara itu yang tidak divaksinasi supaya ditangkap, sekiranya gagal mematuhi arahan untuk berada di rumah.

Di bawah peraturan sedia ada, mana-mana individu yang tidak divaksinasi di wilayah Manila hanya dibenarkan keluar rumah bagi tujuan urusan penting.-  Agensi


PLUS tutup sementara R&R, hentian jika keadaan sesak

KUALA LUMPUR, 9 Zulhijjah 1441H, Khamis – Pengendali Lebuhraya Utara-Selatan, PLUS Malaysia Berhad (PLUS) akan menutup sementara kawasan Rehat dan Rawat (R&R) dan hentian sebelah tertentu sekiranya berlaku kesesakan berikutan aliran trafik dijangka meningkat menjelang sambutan Aidiladha esok.

Ketua Kecemerlangan Operasi PLUS, Mohd Yusoff Abdul Aziz berkata, keputusan itu diambil setelah berbincang dengan pihak Polis Diraja Malaysia (PDRM) sebagai langkah keselamatan bagi mengurangkan risiko penularan COVID-19.

“Kawasan rehat yang ditutup sementara akibat kesesakan akan dibuka secepat mungkin setelah pemantauan dan pemeriksaan dilakukan bagi memastikan semuanya selamat untuk digunakan oleh pengguna yang lain,” katanya dalam kenyataan hari ini.

Beliau berkata, pengumuman mengenai kawasan rehat yang ditutup sementara akan dipaparkan di papan tanda elektronik yang disediakan di lebuh raya termasuk menerusi akaun Twitter rasmi dan aplikasi PLUS. – Bernama


Kemasukan makanan halal tetap tertakluk bawah Perintah Perihal Dagangan

KUALA LUMPUR, 12 Zulkaedah 1443H, Ahad – Walaupun kerajaan telah memansuhkan kelulusan kuota permit import (AP) bagi beberapa bahan makanan, namun sebarang kemasukan makanan halal tetap tertakluk kepada Perenggan 5 (1) Perintah Perihal Dagangan (Perakuan Dan Penandaan Halal) 2011.

Sekretariat Majlis Halal Malaysia, Jabatan Kemajuan Islam Malaysia (JAKIM) menyatakan, perenggan berkenaan menetapkan semua makanan dan barang import yang dipasarkan di Malaysia tidak boleh diperihalkan sebagai halal, melainkan jika makanan dan barang import itu mematuhi kehendak perenggan 4 atau diperakukan sebagai halal oleh badan pensijilan halal luar negara diiktiraf JAKIM.

“Bagi memastikan status halal makanan yang diimport, JAKIM telah mengiktiraf 84 badan pensijilan halal luar negara daripada 46 buah negara di seluruh dunia.

“Ia berfungsi sebagai badan bertanggungjawab menyelia dan mengawal pelaksanaan sistem halal di rumah sembelihan yang diluluskan untuk mengeksport daging ke Malaysia dan industri yang mengeksport produk mereka ke dalam negara,” menurut sekretariat berkenaan dalam kenyataan kepada Bernama.

Pada 18 Mei lepas, Perdana Menteri, Datuk Seri Ismail Sabri Yaakob mengumumkan keputusan kerajaan untuk tidak mengenakan AP bagi mengimport produk makanan ke negara ini berkuat kuasa serta-merta bagi memastikan bekalan makanan yang mencukupi di negara ini.

Sekretariat itu menyatakan pihak industri di peringkat antarabangsa yang mengeksport produk mereka ke Malaysia juga sangat memahami keperluan dan standard halal negara yang ketat dan menyedari bahawa keupayaan mereka mematuhi keperluan dan standard halal Malaysia sebagai satu penanda aras tinggi bahawa produk mereka boleh diterima sebagai halal di peringkat antarabangsa.

Menurut sekretariat itu, pengesahan dan pensijilan halal yang dikeluarkan adalah mengikut piawaian yang ditetapkan dan melalui tapisan dan semakan yang ketat di setiap peringkat.

“Ada banyak peringkat dan tapisan yang perlu dilalui sebelum sesuatu kelulusan atau pengesahan halal diberikan. JAKIM mengamalkan pengasingan (impartiality) dalam menjalankan tugasan demi menjaga integriti halal dan ketelusan,” menurut kenyataan itu.

Berhubung rumah sembelihan luar negara, sekretariat berkenaan menyatakan Jabatan Perkhidmatan Veterinar dan JAKIM dengan kerjasama badan pensijilan halal luar negara yang diiktiraf sentiasa memastikan rumah sembelihan luar negara yang mendapat kelulusan mengeksport daging mereka ke Malaysia adalah mematuhi keperluan halal seperti yang telah ditetapkan.

Sekretariat itu memaklumkan rumah sembelihan atau loji pemprosesan yang diluluskan mengeksport produk mereka ke Malaysia dikehendaki melaksanakan sistem halal sepenuhnya berdasarkan keperluan di dalam Malaysian Protocol for the Halal Meat and Poultry Production dan MS Halal Food – Production, Preparation, Handling and Storage – General Guidelines (MS 1500:2009).

“Rumah sembelihan itu turut dipantau oleh pihak berkuasa di negara mereka sendiri dan mereka terikat dan wajib mematuhi keperluan-keperluan sebagai pengeksport yang ditetapkan oleh pihak berkuasa negara mereka,” menurut kenyataan itu.-  Bernama


Harga kit ujian kendiri COVID-19 bebankan rakyat

KUALA BERANG, 24 Zulhijjah 1442H, Selasa – Kit ujian kendiri COVID-19 akan dicadangkan untuk disenaraikan sebagai barangan harga terkawal, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) , Datuk Rosol Wahid.

Ini kerana, katanya, harga kit ujian kendiri RM39.90 terlalu membebankan rakyat.

“Kita akui harga kit ujian kendiri dijual membebankan pengguna dan kita akan mengadakan perbincangan terutama mencari kaedah penurunan harga,” katanya seperti dilapor BHOnline, hari ini.

Beliau berkata, pihaknya akan mengadakan perbincangan dengan pelbagai agensi lain termasuk Kementerian Kesihatan (KKM) sebelum kit ujian kendiri itu disenaraikan sebagai barangan harga kawalan.

“Kita akan mengadakan perbincangan dengan pengeluar, pembekal dan peniaga terutama berkaitan dengan harga ditawarkan,” katanya.

Selain itu, Rosol turut meminta bahagian penguat kuasa KPDNHEP melakukan pemeriksaan bagi mengelak wujudnya kit ujian kendiri tiruan.

“Pegawai dan anggota penguat kuasa KPDNHEP sudah diminta melakukan pemeriksaan ketulenan kit ujian kendiri di semua farmasi dan klinik swasta di seluruh negara.

“KPDNHEP juga akan melakukan pemantauan penjualan kit ujian kendiri melalui dalam talian,” katanya.


Sektor perkilangan hanya sumbang 5 ke 10 peratus kes COVID-19: Azmin

BANGI, 17 Zulkaedah 1442H, Isnin – Kes positif COVID-19 membabitkan sektor pembuatan dan perkilangan hanya melibatkan lima hingga 10 peratus sahaja, kata Menteri Perdagangan Antarabangsa dan Industri, Datuk Seri Mohamed Azmin Ali.

Memetik laporan Utusan Malaysia, beliau berkata, ini berdasarkan data yang dibekalkan Kementerian Kesihatan (KKM) terhadap kluster-kluster yang wujud setiap hari.

Justeru katanya, adalah tidak benar untuk meletakkan kesalahan kepada sektor ekonomi khususnya pembuatan.

“Sudah tentu, apabila membenarkan sektor ekonomi beroperasi, kebarangkalian kes itu berlaku juga wujud.

“Ini tidak seperti sektor pendidikan dan sosial yang telah ditutup sepenuhnya,” katanya.

Beliau berkata demikian bagi mengulas desakan ramai pihak supaya kilang ditutup kerana terus mencetuskan kluster yang menyumbang peningkatan kes COVID-19 ketika ini.

Dalam pada itu, Mohamed Azmin berkata, kelonggaran atau kebenaran aktiviti sektor ekonomi bersifat perkhidmatan perlu, adalah untuk melindungi dan menjaga kesejahteraan ekonomi rakyat khususnya Malaysia sebagai sebuah negara yang terlibat dalam rantaian bekalan global.

Katanya, berdasarkan data KKM yang diumumkan juga menunjukkan 75 peratus kes positif ketika ini adalah bersifat sporadik yang bermakna virus COVID-19 telah berada dalam komuniti.

“Justeru, kita meminta pihak majikan terus memastikan pematuhan prosedur operasi standard (SOP) selain meningkatkan ujian saringan secara berkala susulan kes positif tidak menunjukkan gejala,” katanya.


SPRM Kelantan buka bilik gerakan sepanjang PRN

TANAH MERAH, 27 Zulhijjah 1444H, Ahad – Suruhanjaya Pencegahan Rasuah Malaysia (SPRM) Kelantan akan membuka bilik gerakan bagi memudahkan orang ramai menyalurkan maklumat serta aduan berkaitan perbuatan rasuah dan salah guna kuasa sepanjang Pilihan Raya Negeri (PRN) di negeri itu.

Pengarah SPRM Kelantan, Rosli Husain berkata, bilik gerakan itu akan beroperasi 24 jam mulai 29 Julai.

“Pada PRN kali ini, bilik gerakan itu akan beroperasi di Pejabat SPRM Kelantan.

“Sepanjang masa ada pegawai bertugas, orang ramai boleh menyalurkan maklumat serta aduan berkaitan perbuatan rasuah dan salah guna kuasa yang berlaku pada PRN nanti,” katanya.

Beliau berkata demikian kepada pemberita selepas Majlis Dialog Cegah Rasuah Rezeki Barokah di Masjid Ismail Petra Tanah Merah, di sini hari ini.

Mengulas lanjut, Rosli berkata setakat ini, pihaknya tidak menerima sebarang aduan berkaitan perbuatan rasuah sejak Dewan Undangan Negeri (DUN) Kelantan dibubarkan pada 22 Jun lepas.

“Kita nasihatkan mana-mana individu agar tidak terlibat dengan salah laku rasuah agar PRN berjalan dengan lancar,” katanya. – Bernama


Bangunan bersejarah usia 600-700 tahun di Turkiye tahun rosak akibat gempa

ISTANBUL, 19 Syaaban 1444H, Ahad – Struktur bersejarah di wilayah Hatay selatan Turkiye – dikenali sebagai rumah kepada tamadun – rosak akibat gempa bumi kuat pada Februari lalu.

Di daerah Altinozu, sebuah gereja bersejarah, Ortodoks Greek yang dianggarkan berusia 700 tahun musnah akibat bencana berkenaan.

Struktur bangunan itu hanya tinggal menara loceng gereja, sementara silingnya dan kebanyakan dinding runtuh.

Beberapa bahagian Istana Baghras atau Bagras yang terletak di jalan Antakya-Iskenderun di Hatay – dianggap digunakan oleh Byzantine, Tentera Salib dan Rom kerana lokasi yang strategik – turut musnah dalam gempa.

Ketua kampung di kejiranan Otencay di daerah Belen, Nizamettin Senal berkata, istana bersejarah itu rosak selepas gempa bumi.

Katanya, keadaan struktur istana menghalang mana-mana pihak untuk melawatnya kerana bimbang ia runtuh.

Selain itu, Masjid Mahremiye bersejarah di Antakya – yang mempunyai dua tiang berputar dipanggil ‘skala gempa bumi’ di kiri dan kanan mihrab solat – turut mengalami nasib yang sama.

Hanya pintu masuk berbentuk terowong di bawah menara sahaja yang masih tinggal, sementara kebanyakan struktur lain pada masjid berusia 600 tahun itu runtuh dalam gempa bumi pertama.

Pekerja masjid, Nuh Gokuglu berkata, struktur dibina pada 1400 hingga 1450 dan menjadi masjid antara lima masjid pertama di Hatay.

“Masjid kami adalah satu-satunya masjid di Hatay yang mempunyai tiang gempa bumi,” katanya.

Menurut Gokuglu, dia dimaklumkan oleh Kementerian Kebudayaan dan Pelancongan Turkiye bahawa masjid seperti itu – yang menjadi aset budaya berdaftar – akan dibina semula secepat mungkin. – Agensi


581.48 hektar kawasan di Selangor dilulus sebagai gantian Hutan Simpan Kekal

SHAH ALAM, 21 Muharram 1443H, Isnin – Kawasan seluas 581.48 hektar di Selangor diluluskan sebagai gantian Hutan Simpan Kekal (HSK).

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, keputusan itu dibuat menerusi Majlis Mesyuarat Kerajaan Negeri (MMKN) pada 5 Mei dan disahkan pada 19 Mei.

Katanya, ia melibatkan Lot PT4182 Mukim Sungai Panjang di daerah Sabak Bernam seluas kira-kira 308.62 hektar; tanah kerajaan di Ampang Pechah, Mukim Buloh Telor di daerah Hulu Selangor seluas 208.98 hektar dan Bukit Broga, Mukim Semenyih di daerah Hulu Langat seluas 63.88 hektar.

“Setelah mengambil kira keluasan HSK yang akan dinyahwartakan dan kawasan gantian baru, jumlah keluasan HSK adalah kira-kira 250,255.36 hektar iaitu pertambahan sekitar 47.97 hektar,” katanya ketika menggulung pertanyaan ahli DUN di sini, hari ini.

Loy Sian seperti dilapor BH berkata, secara umumnya, kerajaan Selangor masih dapat mengekalkan keluasan HSK di negeri ini tidak kurang daripada 30 peratus.

Pada masa sama, beliau memaklumkan, jumlah asal keluasan HSK Kuala Langat Utara yang ingin dinyahwarta adalah kira-kira 991.90 hektar.

Namun kini, jumlah yang dipersetujui untuk dinyahwarta adalah kurang 45 peratus daripada jumlah asal tersebut.

“MMKN memutuskan hanya kira-kira 536.70 hektar daripada keseluruhan kawasan HSK Kuala Langat Utara diluluskan untuk dinyahwarta mengikut Seksyen 12, Enakmen (Pemakaian) Akta Perhutanan Negeri Selangor 1985.

“Hal ini adalah kerana kerajaan negeri mengambil kira bantahan dan kepentingan biodiversiti serta kepentingan Orang Asli.

“Justeru, hanya sebahagian HSK Kuala Langat Utara yang dinyahwarta,” katanya.


Isu hina simbol kedaulatan negara berulang jika tiada tindakan ‘keras’

BANGI, 13 Zulhijjah 1441H, Isnin – Pertubuhan Muafakat Sejahtera Masyarakat Malaysia (MUAFAKAT) mendesak kerajaan bertindak lebih tegas terhadap mana-mana individu yang mempersendakan lambang dan simbol kedaulatan negara.

Ketua Media MUAFAKAT, Haji Rashidi Haris berkata, hukuman keras harus dikenakan – penjara serta denda yang maksima tidak kira sama ada perbuatan itu sengaja atau tidak tidak.

Katanya, hukuman itu perlu bagi memastikan perbuatan memalukan maruah negara ini tidak berulang lagi pada masa akan datang.

“MUAFAKAT memandang serius perkara ini dan mengesyorkan tindakan segera bagi membendung gejala biadab ini daripada melampau-lampau hingga tidak terkawal dan melarat kepada rakyat jelata tanpa had dan batasannya.

“Sekalipun atas nama ‘kebebasan berkarya’ atau ‘kesenian’ namun ia tetap tertakluk kepada perundangan negara dalam soal tatasusila.

“Jangan melampau sampai kepada bebas menghina dan mempersenda sesiapa sahaja termasuk terhadap pemimpin negara,” katanya dalam satu kenyataan.

Merujuk kepada potret kontroversi menunjukkan sisi belakang badan Yang di-Pertuan Agong dan Raja Permaisuri Agong dalam satu pameran di Singapura pada tahun 2015, Haji Rashidi berkata, perbuatan itu amat biadab dan kurang ajar.

Tegasnya, dalam budaya tradisi orang Melayu perbuatan minta diri untuk beredar dengan cara membelakangkan diri terhadap seseorang khususnya Sultan atau Raja adalah perbuatan biadab tidak menghormati kedaulatan baginda.

“Apatah lagi jika dengan sengaja meletakkan potret bahagian belakang baginda Sultan. Perbuatan seumpama ini sudah melampau, sekalipun dengan alasan ‘kesenian’.

“Persoalannya kenapa mesti potret baginda Tuanku, kenapa tidak potret ibu bapa ataupun ahli keluarga pelukis itu sendiri? Adakah belakang ahli keluarganya lebih mulia daripada belakang Tuanku Sultan?

“Di sinilah letaknya perbezaan ketara antara mereka yang punya maruah dan kedaulatan diri berbanding mereka yang telah ‘bangsat’ budaya bangsanya,” katanya.


COVID-19: Indonesia beri vaksin ke-3 untuk petugas kesihatan

JAKARTA, 28 Zulkaedah 1442H, Jumaat – Petugas kesihatan di Indonesia akan diberikan vaksin ketiga menggunakan vaksin jenis Moderna bagi meningkatkan lagi ketahanan diri terhadap COVID-19.

Dalam sidang media menerusi webinar hari ini Menteri Kesihatan Indonesia Budi Gunadi Sadikin berkata, program vaksinasi ke-3 (booster) akan dilakukan mulai minggu depan melibatkan 1.47 juta tenaga kesihatan.

Petugas kesihatan atau frontliners merupakan golongan pertama diberikan vaksin menerusi program vaksinasi nasional yang bermula 13 Januari lepas, menggunakan vaksin jenis Sinovac. Menurut laporan media tempatan, sejak awal pandemik sehingga 28 Jun lepas, direkodkan sebanyak 1,031 petugas kesihatan di republik itu telah terkorban akibat COVID-19.

Menurut data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, lebih 35.7 juta telah menerima vaksin pertama, manakala lebih 14.8 juta telah menerima vaksin kedua di Indonesia.

Sejak Jun lepas, kes positif baharu mula meningkat mendadak akibat varian Delta, yang setakat hari ini mencatatkan lebih 2.4 juta kes positif keseluruhan.

Bagi tempoh 24 jam lepas, Indonesia mencatatkan 37,124 kes positif baharu, manakala 871 lagi kematian direkodkan, menjadikan jumlah kematian keseluruhan kini meningkat kepada 64,631 orang. – Bernama


Pergelutan sebuah tekad

TATKALA seorang mukmin berjaya melepasi pergelutan pertama, berjaya keluar daripada kelalaian seorang manusia daripada dunia, walaupun seminit, mahupun sesaat, maka Allah akan mengurniakan hidayah buat hambaNya berupa niat yang soleh.

Namun apabila menerima niat yang salah, pergelutan tarikan iman dan nafsu tidak terhenti di situ.

Seterusnya jiwa seorang manusia akan diuji dengan ‘pergelutan tekad’.

Tarikan iman meronta-ronta ingin membina tekad seorang muslim supaya meneruskan niat soleh menjadi sebuah amalan, dan di sudut yang lain tarikan syaitan menggoda dengan suatu bentuk tarikan yang cukup ringkas namun ramai yang jatuh kepadanya, iaitu tarikan kemalasan.

Tekad atau Himmah Aaliyah akhirnya mati dan dimandulkan, bukan kerana besarnya ujian yang dihadapi oleh seorang muslim, dan bukan kerana kuatnya musuh Islam, mahupun kerana tiada keupayaan untuk membina perubahan, namun hanya kerana wujudnya sikap ‘malas’ di dalam diri.

Kerana itu apabila ditanya dengan soalan mudah, mengapa tidak melakukan usaha dakwah, tarbiah, dan amal, kebanyakan jawapan adalah ‘tidak tahu’, seolah tidak mengetahui mengapa dirinya tidak melakukan apa-apa amal untuk islam!

Hakikatnya kerana sifat malas telah menutup pemikiran mereka sehinggakan berfikir untuk beramal juga telah berdarah daging!

Inilah bentuk kemalasan moden, yang perlu difahami oleh generasi milenia. Kemalasan bukanlah bererti duduk tidak melakukan apa-apa perkara namun lebih dalam merujuk kepada keinginan diri dan ruh, Ibnu Qayyim di dalam kitabnya Miftah Dar Sa’adah mengatakan seperti berikut:

‘Kelemahan (‘Ajzun) dan kemalasan adalah dua yang tidak terpisah, kelemahan hakikatnya adalah tiada kemampuan/kudrat, manakala malas hakikatnya adalah tiada kemahuan’.

Malas secara ringkasnya adalah ‘tidak melakukan sesuatu perkara, dalam keadaan mampu melakukannya’ seperti yang dinaqalkan daripada Ibnu Hajar di dalam Fath Bari.

Seorang yang sedang malas hakikatnya mampu membantu umat ini, dia mampu bersedekah, mampu berdakwah, mampu menasihati manusia lain, mampu menulis, mampu berbakti kepada kedua ibu bapanya, namun dia tidak melakukannya! Mengapa, hanya kerana dia malas! Yakni pada hakikatnya tidak mahu melakukan semua itu walaupun pernah hadir sebagai sebuah niat.

Inovasi kelalaian yang menghilangkan tindakan dikembangkan menjadi sebuah ‘sistem kemalasan moden’. Jika diperhatikan, apa-apa kelalaian akan dicipta dan direka bentuk supaya manusia kekal di dalam kelalaian membentuk sebuah inovasi kemalasan.

Sebagai contoh Netflix, pada tahun 2017 apabila buat kali pertama keuntungan bersih Netflix mencapai ASD500 juta (hampir 3 kali ganda daripada tahun sebelumnya), dan Netflix mendapat resipi bagi ‘memalaskan manusia’, maka kata-kata Reed Hasting, CEO Netflix cukup jelas: “Musuh terbesar kami adalah tidur”.

Bererti kemalasan moden yang ditawarkan adalah sehingga manusia boleh kekal lalai, dan andai tidak perlu tidur, maka akan kekal lalai dengan tersedia 2.2 juta minit video untuk dilihat!

Netflix hanyalah satu contoh daripada ribuan ‘kemalasan moden’ yang wujud.

Sebuah hakikat yang nyata, kemalasan moden akhirnya akan menghilangkan tekad/himmah aaliyah seorang pejuang untuk beramal.

Benarlah firman Allah di dalam Surah At-Taubah ayat:38 :

يَا أَيُّهَا الَّذِينَ آمَنُواْ مَا لَكُمْ إِذَا قِيلَ لَكُمُ انفِرُواْ فِي سَبِيلِ اللّهِ اثَّاققَلْتُمْ إِلَى الأَرْض
أَرَضِيتُم بِٱلْحَيَوٰةِ ٱلدُّنْيَا مِنَ ٱلْءَاخِرَةِ ۚ فَمَا مَتَٰعُ ٱلْحَيَوٰةِ ٱلدُّنْيَا فِى ٱلْءَاخِرَةِ إِلَّا قَلِيلٌ

Hai orang-orang yang beriman, apakah sebabnya bila dikatakan kepadamu: “Berangkatlah (untuk berperang) pada jalan Allah” kamu merasa berat dan ingin tinggal di tempatmu? Apakah kamu puas dengan kehidupan di dunia sebagai ganti kehidupan di akhirat? Padahal kenikmatan hidup di dunia ini (dibandingkan dengan kehidupan) diakhirat hanyalah sedikit

Berat di sini bererti ‘Bermalas’! (berdasarkan Tafsirr As-Sa’di), maka kemalasan hanyalah berpunca daripada ingin puas menikmati dunia, maka hanya satu sahaja jalan keluar daripada perangkap kemalasan moden, kembali kepada cinta ilahi dan mencintai jalan menuju kebahagiaan akhirat.

Kemalasan adalah sebab sebuah kesakitan, kerana dengan malas hilanglah kecintaan kepada yang Benar (Allah dan Rasul), maka sakitlah ruh dengan hilangnya cinta, dan betapa lazatnya ruh seseorang dengan hilangnya kemalasan, begitulah ringkasan nasihat Imam Ibnu Qayyim.

Maka dengan mendidik ruh mampu menikmati kecintaan Allah lebih daripada kerehatan, kecintaan Nabi Muhammad lebih daripada pelakon-pelakon yang digilai, kecintaan perjuangan lebih daripada kelalaian. Hanya dengan kenikmatan mencintai Allah, Rasul dan Perjuangan lebih daripada segalanya akan mengembangkan niat yang baik menjadi sebuah tekad yang kuat.

Tatkala seorang muslim meninggalkan ‘kemalasan’ yang memasak lekat dirinya pada dunia seperti ayat 38 di atas, maka dia akan dikurniakan kekuatan untuk akhirnya mempunyai sebuah tekad dan keazaman untuk mengatakan “aku menunggu kemenangan, ataupun syahid” seperti sambungan cerita perjuangan di dalam Surah at-taubah berdasarkan ayat 52:

قُلْ هَلْ تَرَبَّصُونَ بِنَآ إِلَّآ إِحْدَى ٱلْحُسْنَيَيْنِ

Katakanlah: “(Sebenarnya) tidak ada yang kamu tunggu-tunggu untuk kami melainkan salah satu dari dua perkara yang sebaik-baiknya (iaitu kemenangan atau mati syahid)

Moga Allah memberikan kemenangan mahupun syahid, dan menjadikan kita golongan yang mengimpikannya.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


PM mesti ada kesungguhan betulkan sistem keadilan negara

BANGI, 10 Ramadan 1444H, Sabtu – Perdana Menteri, Datuk Seri Anwar Ibrahim mesti ada kesungguhan untuk membetulkan sistem keadilan negara supaya tidak ada campur tangan politik di mahkamah, kata Ahli Majlis Kerja Tertinggi (MKT) UMNO, Datuk Dr Mohd Puad Zarkashi.

Beliau menegaskan, momokan ‘tiada campur tangan politik’ tidak wajar dieksploitasi oleh pihak lain untuk terus membisu dan memekakkan telinga kepada perbicaraan adil.

“Kita tidak mahu Mahkamah terlalu kebal tanpa batas akibat momokan itu, sebaliknya mesti ada pengimbang,” katanya dalam kenyataan, hari ini.

Semalam, Mahkamah Persekutuan menolak permohonan bekas Perdana Menteri, Datuk Seri Najib Tun Razak untuk menyemak semula keputusan mahkamah tertinggi negara sebelum ini yang mengekalkan sabitan dan hukuman penjara 12 tahun serta denda kerana menyeleweng RM42 juta dana SRC International.

Lima panel hakim yang bersidang membabitkan Hakim Besar Sabah dan Sarawak, Datuk Abdul Rahman Sebli bersama Datuk Vernon Ong Lam Kiat, Datuk Rhodzariah Bujang serta Datuk Nordin Hassan termasuk Hakim Mahkamah Rayuan Datuk Abu Bakar Jais menolak semakan tersebut dengan keputusan 4-1.

Abdul Rahman dalam penghakimannya berkata, keadilan bukan sahaja mengenai rasa bersalah atau tidak bersalah seseorang yang dituduh tetapi mesti mempunyai perbicaraan yang adil.

Abdul Rahman berkata, jika sistem itu tidak mampu, beliau tidak patut dibicarakan sama sekali.

Justeru, Mohd Puad menggesa kerajaan tampil menjelaskan kepada rakyat sama ada laporan siasatan Suruhanjaya Pencegahan Rasuah Malaysia (SPRM) terhadap Hakim Datuk Mohd Nazlan Mohd Ghazali, tulen atau palsu.

“Kalau tulen apa kerajaan mesti buat? Ini bukan campur tangan politik,” katanya.


Indeks Persepsi perlihat betapa teruknya amalan rasuah negara kita

BANGI, 5 Syaaban 1444H, Ahad –  Amalan rasuah dan penyelewengan sudah menjadi budaya sistemik hingga memberikan kesan buruk kepada tata kelola kerajaan sekali gus membentuk imej negatif kepada negara.

Hal itu terbukti dalam ucapan Belanjawan 2023, apabila Perdana Menteri, Datuk Seri Anwar Ibrahim menyifatkan Indeks Persepsi Rasuah (CPI) Malaysia pada 2022 Malaysia – sekali lagi jatuh merudum ke tangga 61 jika dibandingkan tangga 29 kita capai pada 1998.

Pensyarah Sains Politik, Fakulti Sains Pentadbiran dan Pengajian Polisi UiTM Kampus Raub, M Ariff Asyrul Adnan berkata, perbandingan ini secara jangka panjang memperlihatkan betapa teruknya sisi amalan rasuah dan penyelewengan di negara ini.

Namun pada satu takat katanya, amalan ini berjaya dikawal dan direndahkan kadarnya apabila pimpinan negara dengan iltizam politik tinggi bersungguh membanteras amalan rasuah dan penyelewengan.

Dengan pendedahan Laporan Ketua Audit Negara 2020 dan 2021 juga menjadi petanda wujud ketirisan hampir RM3 bilion merangkumi kehilangan wang, pembaziran dan pembayaran tidak teratur serta ketirisan pelaksanaan subsidi diesel dengan anggaran hampir RM10 bilion diselewengkan pada 2022.

Atas dasar itu, M Ariff mengakui beberapa inisiatif mendasar berkaitan integriti perlu segera digerakkan dalam usaha merealisasikan tahap pengamalan dan pembudayaan integriti dalam kerajaan di bawah pimpinan Anwar.

Beliau berkata, program pembudayaan integriti peringkat nasional bakal memberikan nilai penting kepada usaha memerangi rasuah dan penyelewengan.

Sebaiknya program berkenaan diselarikan dengan segera bagi memastikan Belanjawan 2023 berjaya dilaksanakan.

“Program pembudayaan integriti nasional ini boleh dimanifestasikan kepada dua bentuk memfokuskan soal pembangunan dasar dan advokasi.

“Adalah satu keperluan untuk Malaysia memiliki set dasar berkaitan integriti sebagai panduan penting pembangunan pembudayaan integriti.

“Pada masa sama, program advokasi memasyarakatkan integriti dalam komuniti juga perlu dibangunkan kembali,” katanya menulis di Berita Harian (BH), hari ini.

M Ariff berkata, panduan itu juga dilihat penting bagi memastikan tiadanya ketirisan dalam pengurusan dana kerajaan, apatah lagi tatkala kerajaan menumpukan projek besar untuk menarik pelaburan asing.

“Tumpuan kepada usaha reformasi institusi juga perlu diberikan penekanan secara serius.

“Keseriusan ini diperlihatkan dengan reformasi institusi dijadikan sebagai tumpuan dalam tiga dekad utama Belanjawan 2023 sebagai usaha mendepani amalan rasuah dan penyelewengan dalam sistem negara,” katanya.


UNESCO digesa lindungi kawasan arkeologi Palestin

TEBING BARAT, 1 Muharram 1445H, Rabu – Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) digesa melindungi kawasan arkeologi dan warisan di wilayah berkenaan daripada diceroboh tentera negara haram yang cuba meluaskan kawalannya.

Perdana Menteri Palestin, Muhammad Shtayyeh ketika memulakan mesyuarat Kabinet semalam berkata, keganasan peneroka haram semakin memuncak di tapak-tapak arkeologi terutama di bandar Sebastia berhampiran Nablus Tebing Barat dan perkampungan Husam di Baitulmaqdis.

Beliau turut memberi amaran berhubung kesan pengurangan kuota air yang mendadak susulan syarikat air Israel, Mekorot menghadkan pengagihan air di wilayah Hebron dan Baitulmaqdis.

Beliau menyifatkan tindakan berkenaan sebagai keputusan yang berbahaya, diskriminasi dan perkauman dengan menghalang penduduk di dua wilayah itu mendapat hak asasi mereka.

Beliau menegaskan tindakan itu sebagai tidak adil kerana mengurangkan penggunaan kuota air kepada rakyat Palestin namun pada masa sama telah menggandakan penggunaan kepada peneroka haram.

Purata penggunaan air per kapita rakyat Palestin kini tidak melebihi 72 liter sehari manakala rakyat Israel kini menggunakan 320 liter sehari.

Atas dasar itu, Shtayyeh mengalu-alukan resolusi Majlis Hak Asasi Manusia yang menggesa penggunaaan pangkalan data di penempatan haram.

Beliau juga menyeru negara yang tidak menyokong resolusi itu untuk menyemak kedudukan mereka serta berhenti menggalakkan jenayah negara haram Israel yang menyalahi undang-undang antarabangsa. – Agensi


Kompaun RM10,000 boleh dirayu turun hingga RM200?

BANGI, 15 Rejab 1442H, Sabtu – Ketua Polis Negara, Tan Sri Abdul Hamid Bador menjelaskan kompaun RM10,000 yang berkuat kuasa 11 Mac ini hanya dikenakan terhadap individu melakukan kesalahan berulang dan kesalahan yang boleh mencetuskan penularan wabak COVID-19.

Jelasnya, kenaikan kompaun berkenaan bukan dikenakan bagi kesemua kesalahan yang melanggar prosedur operasi standard (SOP).

Katanya lagi, polis akan mengeluarkan tawaran kompaun berkenaan berdasarkan rekod yang mereka ada.

“Kita akui ramai yang salah faham dan bimbang dengan jumlah kompaun sehingga RM10,000. Namun ia bukan dikenakan kepada semua kesalahan termasuk gagal memakai pelitup muka.

“Sebaliknya, untuk kesalahan tertentu iaitu mereka yang degil dengan melakukan kesalahan berulang serta mereka yang melanggar SOP termasuk rentas negeri sehingga menyebabkan berlakunya penularan COVID-19,” katanya seperti dilapor media tempatan, hari ini.

Bagaimanapun katanya, individu yang dikenakan kompaun RM10,000 itu boleh membuat rayuan untuk pengurangan kompaun kepada Kementerian Kesihatan (KKM).

“Mungkin daripada kompaun RM10,000, hanya dikenakan RM200 sahaja selepas rayuan dan alasan yang diberikan,” katanya.

Terdahulu, media melaporkan individu yang melanggar peraturan atau SOP ditetapkan bagi pencegahan dan kawalan pandemik COVID-19 akan berdepan kompaun sehingga maksimum RM10,000.

Syarikat atau pertubuhan yang melakukan kesalahan sama pula boleh dikenakan kompaun sehingga maksimum RM50,000.

Ketika ini, individu dan syarikat yang melakukan kesalahan itu hanya dikenakan kompaun maksimum RM1,000.

Kadar kompaun baharu itu akan berkuat kuasa mulai 11 Mac ini mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan pada Khamis lalu.

Kadar kompaun terbabit dinaikkan susulan penggantian Seksyen 25 yang memberi kuasa kepada ketua pengarah kesihatan atau mana-mana pegawai kesihatan yang diberi kuasa oleh pendakwa raya.


13 hotel di Johor tutup akibat pandemik COVID-19

ISKANDAR PUTERI, 15 Rabiulakhir 1442H, Selasa – Persidangan Dewan Undangan Negeri Johor hari ini dimaklumkan bahawa 13 hotel di negeri ini telah menutup operasinya susulan pandemik COVID-19 yang melanda negara sejak awal tahun.

Bagaimanapun, maklumat lanjut mengenai penutupan hotel-hotel itu tidak didedahkan oleh Pengerusi Jawatankuasa Pelancongan, Belia dan Sukan Johor, Datuk Onn Hafiz Ghazi.

Beliau, bagaimanapun, berkata, penutupan sempadan Malaysia-Singapura sehingga kini dan pelaksanaan Perintah Kawalan Pergerakan (PKP) bermula 18 Mac telah mengakibatkan kadar purata penginapan di Johor turun kepada 27.66 peratus pada Ogos tahun ini, berbanding 57.3 peratus pada 2019.

Katanya, keadaan itu juga menyebabkan pemandu pelancong di negeri itu hilang punca pendapatan dan jumlah pelawat di taman-taman tema serta pusat beli-belah juga merosot.

“Kerajaan negeri sedar tentang betapa pentingnya pembukaan sempadan Malaysia-Singapura terutamanya untuk sektor pelancongan. Sebab itu, Menteri Besar membawa perkara ini ke Putrajaya setiap minggu, bukan sahaja dalam mesyuarat Majlis Keselamatan Negara tetapi juga ke Majlis Tindakan Ekonomi Negara (NEAC).

“Namun begitu, kita maklum bahawa untuk agenda pembukaan sempadan ini berjaya, ia memerlukan dua resipi utama iaitu persefahaman dan persetujuan antara kerajaan negeri, kerajaan pusat dan Singapura selain mengambil kira faktor kesihatan dan keselamatan, yang mana angka kes COVID-19 perlu rendah di kedua-dua negara,” kata Onn Hafiz.

Beliau berkata demikian ketika menjawab soalan Chen Kah Eng (PH-Stulang), Datuk Zulkurnain Kamisan (PN-Sri Medan) dan Liow Cai Tung (PH-Johor Jaya) yang bertanyakan tentang usaha kerajaan negeri dalam memulih sektor pelancongan termasuk membantu agensi pelancongan yang terkesan.

Onn Hafiz berkata, kerajaan Johor telah menyediakan beberapa inisiatif bagi memastikan sektor pelancongan mampu bertahan dan sekali gus membolehkannya terus berdaya maju pada masa depan.

Inisiatif termasuk sumbangan sekali beri sebanyak RM1,000 kepada pemandu pelancong berdaftar, pengecualian pembayaran lesen perniagaan dan duti hiburan di bawah Pakej Rangsangan Ekonomi Ihsan Negeri Johor 2020 bagi membantu penggiat industri pelancongan.

Selain itu, katanya sesi libat urus bersama penggiat industri juga telah diadakan, di samping usaha memperkenalkan program Majestic Johor, menubuhkan Majlis Tindakan Pelancongan Iskandar Puteri (IPTAC) dan Jawatankuasa Pelancongan Perubatan Johor (JMTC).

“Bagi tahun hadapan pula, kerajaan negeri akan melaksanakan inisiatif seperti meneliti semula Pelan Induk Pelancongan Negeri Johor 2014-2023 bagi memastikan hala tuju sektor pelancongan dapat dirancang dengan lebih tersusun dan mengikut trend semasa, membangunkan Johor Tourism Interchange (JTI) bagi mentransformasi ekonomi digital pelancongan dan menyediakan Baucar Pelancongan berjumlah RM1.5 juta untuk pusat penginapan dan beli-belah terpilih.

“Selain itu, peruntukan RM5 juta disediakan bagi membangun dan menaik taraf prasarana pelancongan di Johor yang merangkumi kemudahan asas pelancongan di daerah, inap desa, desastay dan Taman Negara,” katanya. – Bernama


Kad fizikal bagi individu lengkap vaksin tak diiktiraf kerajaan

BANGI, 14 Zulhijjah 1442H, Sabtu – Kerajaan hari ini menafikan penggunaan kad fizikal bercetak bagi individu yang lengkap suntikan vaksin COVID-19 seperti dijual di pasaran yang tular di media sosial.

Perkara itu dimaklumkan menerusi pemakluman berita palsu Pasukan Respons Pantas Kementerian Komunikasi dan Multimedia Malaysia (KKMM), hari ini.

Menerusi kenyataan itu, kerajaan menjelaskan kad fizikal yang dijual berkenaan tidak diiktiraf atau diterima sebagai bukti telah melengkapkan dos suntikan vaksin buat masa ini.

Bagaimanapun, kerajaan masih menunggu kelulusan Kabinet untuk mengeluarkan MY Covid-19 Vaccination Badge.

“Sebaliknya, ketika ini hanya menggunapakai sijil digital di aplikasi MySejahtera dan kad vaksinasi diterima oleh individu di Pusat Pemberian Vaksin (PPV).

“Orang ramai disaran untuk sentiasa merujuk laman sesawang dan media sosial rasmi Kementerian Kesihatan Malaysia (KKM) dan Jawatankuasa Khas Jaminan Akses Bekalan Vaksin COVID-19 (JKJAV) untuk mendapatkan maklumat terkini yang sahih,” katanya.


Kebun haram: Mustahil pihak berkuasa tak tahu!

BANGI, 5 Rabiulakhir 1442H, Sabtu – Adalah menjadi suatu perkara mustahil sekiranya pihak berkuasa tidak menyedari isu pencerobohan hutan yang sudah berlaku di sesuatu kawasan sejak sekian lama.

Ini kerana sama ada jabatan di peringkat negeri atau Persekutuan, mereka memiliki tanggungjawab jelas dalam memastikan kawasan selian dipantau dan terhindar daripada sebarang aktiviti mencurigakan.

Oleh yang demikian, Presiden Sahabat Alam Sekitar Malaysia, Datuk Seri Abdul Malek Yusof percaya ada perkara yang ‘tidak kena’ dalam jabatan berkaitan dan perkara itu perlu diperbetulkan dengan segera.

“Memang serius benda itu (pencerobohan hutan), di mana pihak berkuasa saya nak tanya. Pihak berkuasa kena main peranan, orang ceroboh memang boleh ceroboh. Macam rumah kitalah kalau kita tak jaga orang masuk macam mana.

“Mustahil benda itu tak tahu, kalau tak terlibat dengan orang dalam, mustahil pada saya,” dakwanya ketika dihubungi Ismaweb.net, hari ini.

Terdahulu, Pertubuhan-Pertubuhan Pembela Islam (PEMBELA) mendedahkan, 2,500 hektar tanah hutan simpan yang diteroka dan diceroboh pekebun haram bagi tujuan penanaman durian Musang King, umpama 3,475 padang bola.

Ini kerana, satu hektar tanah adalah bersamaan dengan 2.47 ekar, menjadikan keseluruhan tanah yang diteroka adalah 6,254 ekar – iaitu jumlah bagi 3,475 padang bola yang berkeluasan 1.8 ekar.

Menurut pertubuhan berkenaan, keluasan tanah yang diceroboh itu sudah membayangkan jumlah kerugian dihadapi kerajaan negeri Pahang, termasuk keuntungan dinikmati oleh kumpulan pekebun haram.

Dalam pada itu, Abdul Malek mencadangkan kakitangan kerajaan yang berkhidmat di jabatan kritikal seperti Jabatan Hutan wajar ditukar setiap tiga ke lima bulan sekali.

Jelasnya, ini penting bagi menyukarkan sebarang bentuk urusan ‘melobi’ pihak berkuasa oleh mereka yang berkepentingan bagi memudahkan sesuatu urusan berlangsung.

“Bagi saya kena rombak habis semua, tiga bulan tukar biar dia pening lalat. Untuk jabatan hutan, tanah sama sahaja tukar sahaja.

“Penguatkuasa kena kuat. Pegawai kerajaan yang pentingnya dia nakkan kenaikan pangkat, kalau tak nak pangkat duduk tempat itu sahaja kena check apa berlaku di situ,” katanya.


Aniaya kanak-kanak sindrom down, pengasas Rumah Bonda didakwa lagi

KUALA LUMPUR, 20 Rabiulakhir 1443H, Khamis – Pengasas Rumah Bonda Siti Bainun Ahd Razali didakwa sekali lagi di Mahkamah Sesyen di sini hari ini, atas pertuduhan menganiaya seorang remaja perempuan Sindrom Down berusia 13 tahun.

Siti Bainun, 29, mengaku tidak bersalah selepas pertuduhan tersebut dibacakan di hadapan Hakim Izralizam Sanusi.

Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah menganiaya mangsa sehingga menyebabkannya mengalami kecederaan fizikal dan emosi.

Dia dituduh melakukan perbuatan tersebut di sebuah unit kondominium di Wangsa Maju di sini antara Februari dan Jun tahun ini, mengikut Seksyen 31(1)(a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.

Pada 20 Ogos lepas, Siti Bainun mengaku tidak bersalah atas pertuduhan mengabaikan remaja terbabit sehingga menyebabkannya mengalami kecederaan fizikal dan emosi, di lokasi dan masa yang sama.

Terdahulu, peguam Datuk Farhan Maaruf yang dibantu Nur Aminahtul Mardiah Md Nor memohon agar mahkamah mengguna pakai wang jaminan RM12,000 yang dikenakan terhadap anak guamnya sebelum ini kerana fakta serta bukti bagi kedua-dua kesalahan itu adalah sama.

“Pihak kami percaya jaminan RM12,000 yang dikenakan ke atas anak guam saya bagi pertuduhan sebelum ini mencukupi untuk memastikan kehadirannya di mahkamah, namun sekiranya mahkamah ingin mengenakan jaminan bagi pertuduhan kedua ini, saya mohon wang jaminan sebanyak RM3,000,” kata Farhan.

Timbalan Pendakwa Raya Noor Shakira Aliana Alias memohon wang jaminan ditambah berikutan penambahan pertuduhan ke atas Siti Bainun.

Mahkamah kemudian membenarkan tertuduh diikat jamin RM5,000 dengan seorang penjamin dan mengekalkan syarat tambahan iaitu dilarang mengganggu mangsa, menyerahkan pasport kepada mahkamah dan melapor diri di balai polis berdekatan.

Noor Shakira Aliana turut memaklumkan kepada mahkamah, kedua-dua kes itu akan dibicarakan bersama dan setakat ini pihaknya telah menyediakan seramai 29 saksi pendakwaan untuk memberi keterangan.

“Pihak pendakwaan telah menyerahkan 13 dokumen berkaitan kes itu kepada pihak pembelaan, namun terdapat beberapa dokumen lain yang masih belum diserahkan antaranya rekod janji temu mangsa dari Hospital Serdang dan gambar daripada forensik,” katanya yang turut memohon tarikh sebutan bagi penyerahan dokumen tersebut.

Izralizam kemudian menetapkan perbicaraan kes itu berlangsung selama 15 hari bermula 30 Mac 2022 manakala sebutan kes ditetapkan pada 6 Jan tahun depan. – Bernama


Israel nekad roboh masjid di Baitulmaqdis

BAITULMAQDIS, 11 Jamadilakhir 1443H, Jumaat – Pihak berkuasa rejim pengganas Israel semalam mengeluarkan keputusan untuk merobohkan sebuah masjid yang sedang dalam pembinaan di bandar Issawiya, timur laut Baitulmaqdis.

Sumber tempatan memberitahu Alqastal, keputusan itu dikeluarkan majlis perbandaran pendudukan di Baitulmaqdis, dengan menyatakan ia termasuk perobohan Masjid Al-Taqwa dalam tempoh 15 hari.

Sumber turut memaklumkan, tanah seluas 300 meter – tempat masjid itu dibina terbiar oleh pihak berkuasa pendudukan, menunjukkan bahawa mereka sebelum ini menghentikan kerja pembinaan masjid itu.

Selain masjid, sumber berkata, majlis perbandaran telah memberitahu penduduk kawasan sekitar mengenai perobohan dua rumah dan rangkaian bekalan elektrik di kampung timur Nablus di Beit Dajan.

Tentera rejim negara haram Israel telah melakukan aktiviti perobohan di seluruh Tebing Barat yang diduduki, sebagai persediaan membina penempatan kediaman baharu, yang dianggap tidak sah oleh Pertubuhan Bangsa-Bangsa Bersatu (PBB).

Ogos tahun lalu, pihak berkuasa Israel merobohkan, memaksa orang ramai untuk merobohkan, atau merampas 118 bangunan milik Palestin di seluruh Tebing Barat, termasuk Baitulmaqdis Timur.

Tindakan ini dilaporkan telah menyebabkan 191 orang kehilangan tempat tinggal, termasuk 116 kanak-kanak, dan menjejaskan mata pencarian, atau akses kepada perkhidmatan buat hampir 1,400 yang lain. – Agensi


Dua lelaki ditahan miliki rokok seludup bernilai lebih RM40,000

KUALA LUMPUR, 19 Syawal 1442H, Isnin  – Polis menahan dua lelaki kerana dipercayai memiliki 465 karton rokok seludup bernilai RM47,360.80 dalam operasi Operasi Kontraban di Batu Caves, di sini, semalam.

Pegawai Pemerintah Batalion 4 Pasukan Gerakan Am (PGA) Semenyih Supt Rizal Mohamed berkata, suspek terdiri daripada seorang warga tempatan berusia 38 tahun dan seorang warga Bangladesh berusia 59 tahun ditahan dalam operasi berkenaan di Taman Industri Spring Crest, di sini, sekitar 1 tengah hari itu.

Beliau berkata, hasil pemeriksaan anggota PGA ke atas dua buah kereta yang digunakan suspek menemukan rokok seludup pelbagai jenama dengan nilai cukai sebanyak RM67,887.40.

“Ekoran itu, polis merampas dua buah kereta, wang tunai RM17,950 dan beberapa telefon bimbit dengan  rampasan keseluruhan bernilai RM155, 578.20,” katanya dalam kenyataan hari ini.

Rizal berkata, pihaknya berjaya melumpuhkan sindiket pengedaran rokok seludup sekitar Lembah Klang susulan penahanan itu.

“Kesemua tahanan dan rampasan telah dibawa ke Ibu Pejabat Polis Daerah Sentul untuk tindakan lanjut manakala kes disiasat mengikut Seksyen 135 (1) Akta Kastam 1967 kerana memiliki rokok seludup,” katanya.

Rizal menyeru masyarakat agar memberi kerjasama dan menyalurkan maklumat kepada polis berkaitan sebarang aktiviti menyalahi undang-undang dan pada masa sama sentiasa mematuhi arahan Perintah Kawalan Pergerakan (PKP) bagi memutuskan rantaian virus COVID 19. -Bernama


Wisma Putra pantau perkembangan gempa bumi di Laut Aegean

KUALA LUMPUR, 14 Rabiulawal 1442H, Sabtu – Kementerian Luar sedang memantau perkembangan selepas gempa bumi kuat berukuran 7.0 pada skala Richter menggegar Laut Aegean, pada 30 Okt (semalam).

Menurut kementerian dalam kenyataan hari ini, gempa itu telah menjejaskan bandar Izmir, Turki dan Kepulauan Samos, Greece.

“Kementerian mengucapkan simpati dan takziah daripada kerajaan Malaysia kepada kerajaan dan rakyat Republik Turki dan Republik Hellenik atas kehilangan nyawa dan kecederaan berikutan bencana itu. Malaysia berdiri teguh dalam semangat setia kawan bersama mereka menghadapi keadaan yang mencabar ini.

“Menurut laporan awal, sebilangan rakyat Malaysia yang kini berada di Izmir selamat dan tiada rakyat Malaysia lain yang terkesan secara langsung dengan bencana itu,” menurut kenyataan tersebut.